Իտալիայի նախկին վարչապետ, «Առաջ, Իտալիա» կուսակցության առաջնորդ Սիլվիո Բեռլուսկոնին Զագրեբում Եվրոպական ազգային կուսակցության կոնգրեսի ժամանակ ընկել է և վնասվածքով տեղափոխվել Միլանի հիվանդանոց, հաղորդում է ՌԻԱ Նովոստին։ «Նա ոչ մի կոտրվածք չի ստացել։ Խոսքը կապտուկի մասին է»,- ասվում է Բեռլուսկոնիի շտաբի հայտարարության մեջ։ Տեղի ԶԼՄ-ների տեղեկություններով՝ 83-ամյա քաղաքական գործիչը վնասվածք է ստացել սելֆի անել ցանկացողների հետ հրմշտոցի պատճառով։ Բեռլուսկոնին միջոցառման ավարտին տուն է վերադարձել ինքնաթիռով, իսկ հիվանդանոցում տարբեր ստուգումներ է անցել։ Մայիսին նա վիրահատության էր ենթարկվել՝ կապված աղիների անանցանելիության խնդրի հետ, 2016-ին նույն հիվանդանոցում սրտի վիրահատության էր ենթարկվել։ Դա է պատճառը, որ ԶԼՄ-ները ենթադրել են, թե քաղաքական գործիչը կրկին կարդիոլոգիական խնդիրներ ունի։


Ֆուտբոլի Եվրոպայի 2020 թվականի առաջնության նախընտրական փուլում տեղի ունեցան 9-րդ տուրի խաղերը։ Հայաստանի հավաքականը Հանրապետական մարզադաշտում 0-1 հաշվով պարտվեց Հունաստանին։ Խաղի միակ գոլը խփեց Դիմիտրիոս Լիմնիոսը։ 9 տուրից հետո Հայաստանի հավաքականը 10 միավորով 4-րդն է։ Նշենք, որ Ֆինլանդիայի հավաքականը հաղթեց Լիխտենշտեյնին և Եվրոյի ուղեգիր նվաճեց։


Ձեր հարևանն ակնհայտորեն արդեն վատ է զգում այս թեմայից, պարոն Գասպարի։ ԱԺ «Իմ քայլը» խմբակցության պատգամավոր Արուսյակ Ջուլհակյանը ֆեյսբուքյան իր էջում բաց նամակ է գրել Վարդգես Գասպարիին։ Նամակում, մասնավորապես, գրված է. «Բաց նամակ հարգարժան Վարդգես Գասպարուն, Vartgez Gaspari Դեռևս սույն թվականի հունիսին դիմել եք ՀՀ ԱԺ պետական-իրավական հարցերի մշտական հանձնաժողովի անդամներին նամակով, որում նշել եք, որ ձեր հարևանությամբ ապրող տարեց ամուսինները ծեծի են ենթարկվել թաղի խուժանի կողմից, և երբ դիմել են ոստիկանություն, դեռ մի բան էլ իրենք են հայտնվել կասկածյալի կարգավիճակում։ Նամակի վերջում գրել եք՝ հաշվի առնելով, որ իրավապահները դեռ այդքան էլ իրենց տեղում և դերում չեն, ակնկալում եմ, որ որպես անպաշտպան, խոցելի ամուսիններին հուսախաբ արած քաղաքական ուժի ներկայացուցիչ, այցելեք տարեց ամուսիններին և ներողություն խնդրեք կատարվածի և նրանց անպաշտպան թողնելու համար։ Անսալով ձեր կոչին, ներողություն խնդրելու անկեղծ ցանկությամբ՝ խնդրել եմ օգնականիս կապ հաստատել Ձեր հետ՝ խնդրելով ինձ տրամադրել տարեց ամուսինների հեռախոսահամարը։ Ինչին ի պատասխան ասել եք, որ դեպքը շուտ է տեղի ունեցել և վստահ չեք, որ վերջիններս կցանկանան վերհիշել այն, և որ դուք պետք է նրանցից հարցնեք, դեմ չեն արդյոք ինձ հետ խոսել, նոր տաք նրանց հեռախոսահամարը։ Օրեր անց ինձ եք ուղարկել Ձեր հարևանի հեռախոսահամարը։ Իմ օգնականը հաջորդ իսկ օրը զանգահարել է պարոն Մելքոնյանին՝ նրա հետ ճշտելու դեպքի մանրամասները, անհրաժեշտության դեպքում նրա հետ հանդիպում կազմակերպելու, դե որ գնամ ու ներողություն խնդրեմ, ինչի համար էլ դուք նամակով դիմել էիք ինձ և գործընկերներիս։ Պարոն Մելքոնյանն օգնականիս ասել է, որ որևէ խնդիր չկա, որ որևէ բողոք, դժգոհություն չունի ոստիկանությունից։ Պարզվել է, որ թաղի խուժանը, որի մասին դուք գրել էիք, բակի դեռահաս երեխաներն են։ Պարոն Մելքոնյանն էլ օգնականիս ասել է, որ այո, եղել է վիճաբանություն վերջիններիս հետ և նա դիմել է ոստիկանություն, բայց հետո բողոքը հետ է վերցրել, քանի որ ինքն էլ ունի թոռներ, երեխաներ շատ է սիրում, ու չի ցանկացել խաղալ երեխաների ճակատագրի հետ։ Օգնականիս շարունակական պնդումներին և հարցերին պատասխանել է, որ, այդուհանդերձ, որևէ բողոք և դժգոհություն չունի այս հարցով ոստիկանությունից։ Հորդորել է մոռանալ այդ միջադեպը, ասելով, որ դա այլևս կարևորություն չունեցող հարց է, և խնդրել զբաղվել մեկ այլ խնդրով՝ ավտոտնակի հետ կապված։ Ժամեր անց դուք կապ եք հաստատել ինձ հետ, ասել, որ իմացել եք, որ ես կապվել եմ ձեր հարևանի հետ, և որ վերջինս խնդրել է մոռանալ բակի միջադեպը և զբաղվել ավտոտնակի գործով։ Հորդորել եք, մոռանալ ավտոտնակը և զբաղվել միջադեպով, քանի որ ավտոտնակը կարևոր չէ։ Կարծում եմ՝ դուք չեք կարող որոշել ձեր հարևանի փոխարեն, թե վերջինիս համար ինչն է կարևոր, ինչը՝ ոչ։ Դրանից հետո շարունակաբար հրապարակային կոչեր և «փնթի», «անպատկառ» պիտակներով ստատուսներ եք ձոնել ինձ և գործընկերներիս։ Հերթական լուտանքները կարդալով, երկրում չլինելով, կրկին խնդրել եմ օգնականիս զանգել պարոն Մելքոնյանին ու խնդրել լինել հնարավորինս անկեղծ, պատմել ողջ եղելությունը, ասել, թե ինչ դժգոհություն ունի ոստիկանությունից, կա՞ ինչ որ դրվագ, ինչի համար ես՝ Արուսյակ Ջուլհակյանս կարող եմ ներողություն խնդրել։ Վերջինս կրկին հորդորել է վերջապես մոռանալ այդ միջադեպը, քանիցս կրկնել, որ որևէ դժգոհություն չունի, անցած գնացած միջադեպ է։ Ասել է, որ նաև ձեր հետ կխոսի, որ վերջապես դուք էլ մոռանաք։ Լավատես է։ Ձեր հարևանն ակնհայտորեն արդեն վատ է զգում այս թեմայից, պարոն Գասպարի։ Եվ չգիտեմ՝ ով ինչպես, բայց ես կարծում եմ, որ մարդուց ներողություն կարելի է խնդրել, եթե վերջինս խնդիր է բարձրաձայնում, վիրավորված է։ Ձեր հարևանը խնդրում է մոռանալ այս թեման, ՄՈՌԱՆԱԼ։ Խնդրում եմ, հորդորում եմ պարբերաբար ինձ և գորրծընկերներիս փնթի և անպատկառ կոչելուց, ինչպես նաև տարեց ամուսիններից ներողություն խնդրել հորդորելուց առաջ հավաստիանալ, որ այս հարգարժան մարդկանց մեր ներողությունները պետք են, որ նրանք ցանկություն ունեն իրենց դժգոհությունները մեզ հայտնել, որոնց հիման վրա էլ գուցե և առաջանա նրանցից ներողություն հայտնելու անհրաժեշտություն։ Կուզեի հուսալ, որ սույնով այս թեման կփակենք, բայց ձեզ լավ ճանաչելով՝ կսպասեմ նոր նամակների։ Լավ եղեք»։


Սեպտեմբերի 24-ին մեկնարկած ռազմավարական զորավարժության շրջանակում ՀՀ ՊՆ վարչական համալիրում ևս ծավալվել է անձնակազմի ընդունման կետ՝ կենտրոնական ապարատի ստորաբաժանումները լրահամալրելու նպատակով։ Զորահավաքային ռեսուրսի համալրման գործընթացը հստակ իրականացնելու նպատակով ԶՈՒ ԳՇ կազմզորահավաքային վարչության պետն ստուգել է ընդգրկված անձնակազմի պատրաստվածությունը։


Կառավարությունն իր այսօրվա՝ հունվարի 9-ի նիստում հավանություն տվեց 2012-ի հունիսի 24-ին ընդունված «Տեսալսողական կատարումների մասին» Պեկինի պայմանագիրն վավերացնելու մասին» ՀՀ օրենքի նախագծի վերաբերյալ Կառավարության օրենսդրական նախաձեռնությանը։ Օրենքի նախագիծը կներկայացվի ՍԴ՝ Սահմանադրությանը համապատասխանությունը որոշելու նպատակով։ Որոշման հիմնավորման մեջ նշվում է, որ պայմանագիրը վերաբերում է կատարողների՝ տեսալսողական կատարումների նկատմամբ իրավունքների պահպանությանն ու պաշտպանությանը։ Պայմանագիրն արդիականացնում է երգիչների, երաժիշտների, պարողների և դերասանների իրավունքները տեսալսողական կատարումների նկատմամբ՝ լրացնելով 1961թ-ին Հռոմում ընդունված կատարողների, հնչյունագիր արտադրողների և հեռարձակող կազմակերպությունների իրավունքների պաշտպանության մասին Հռոմի կոնվենցիան, ինչպես նաև Մտավոր սեփականության համաշխարհային կազմակերպության (ՄՍՀԿ) Կատարողների և հնչյունագիր արտադրողների մասին պայմանագիրը։ Տեսալսողական կատարումների մասին Պեկինի պայմանագիրը կարգավորում է դերասանների կատարումները, որոնք հաղորդվում են կինեմատոգրաֆիայի և հեռուստատեսության միջոցով, ինչպես նաև երաժշտական կատարումները, երբ դրանք ամրագրված են տեսասկավառակների վրա կամ որևէ այլ տեսալսողական հարթակում։ Պեկինյան պայմանագրի կնքման անհրաժեշտությունը պայմանավորված է հատկապես նոր թվային տեխնոլոգիաների զարգացմամբ և կատարողներին ավելի լայն իրավական պաշտպանության տրամադրմամբ։ Տեսալսողական ամրագրումներում ամրագրված կատարումների համար Պայմանագրում նախատեսված են վերարտադրության, տարածման, վարձույթով տալու և մատչելի դարձնելու գույքային իրավունքները, իսկ չամրագրված կատարումների համար՝ դրանց ամրագրման, հեռարձակման և հանրությանը հաղորդման իրավունքները։ Պայմանագրին միացած պետությունների համար. 1. կստեղծվի նպաստավոր պայմաններ ազգային մշակույթի, բանահյուսության և մշակութային արժեքների ներկայացման և փոխանակման համար։ 2. մեկ անդամ պետությունը լիարժեք պահպանություն կապահովի մյուս անդամ պետության քաղաքացուն, դրանով իսկ երաշխավորելով տեղական արտադրողներին և կատարողներին օգտվելու իրենց գույքային իրավունքներից, երբ նրանց ֆիլմերը, հեռուստասերիալներն ու այլ տեսալսողական ստեղծագործությունները կցուցադրվեն կամ հասանելի կլինեն այլ երկրներում։


«WCIT 2019» ՏՏ երևանյան համաժողովի 3-րդ և վերջին օրն էր այսօր։ IT նորությունների ցուցադրությամբ զարմացրել են նաև մեր մասնագետները։ WCIT-ի շրջանկում ռոք-երաժիշտ Սերժ Թանկյանը ասուլիս հրավիրեց։ Թեմաները տարբեր էին՝ մշակութայինից մինչև քաղաքական, նա ողջունում է մեր երկրում ընթացող փոփոխությունները, եկող տարի հունիսին էլ պատրաստվում է համերգով գալ Երևան։ Քիմ Քարդաշյանն էլ հյուր է եղել երկրի գլխավոր հասցեներում, երեկ երեկոյան մեգաստղը Բաղրամյան 26-ում նախագահի հյուրն էր ։ Իսկ այսօր նրան ընդունել է վարչապետ Նիկոլ Փաշինյանը։ Վարչապետը Քիմին ասել է, որ գնահատում է նրա ակտիվությունը ի նպաստ Հայաստանի, նշել է, որ Հայաստանի հանդեպ հետաքրքրությունն աճում է և դրա մեջ Քարդաշյանը ներդրում ունի։ Այս հանդիպումից Փաշինյանը նաև նկար է հրապարակել ֆեյսբուքյան իր էջում։


«Ինչ անել. տնտեսական հեղափոխություն՝ ընկալումը և գործարկումը» այսպիսի անվանումով խորհրդաժողով է սկսվել Երևանում։ Ինչ անելու ու դրա խոչընդոտների մասին է խոսել վարչապետ Փաշինյանը։ Օրինակ՝ ասել է՝ իշխանությունը չունի Հայաստանի «ռենտգենը»՝ վիճակագրությունն այլ է, իրողությունները՝ բոլորովին այլ, և առանց այդ «ռենտգենի» հաճախ կույր որոշումներ են կայացվում։ Բացի թվերից՝ խնդիր են նաև այն մարդիկ, որոնք բարձր կոչումներով իրենց համար անձեռնմխելիություն են ապահովել։


Համահայկական հիմնադրամի նախկին տնօրեն Արա Վարդանյանի խափանման միջոց է կիրառվել կալանավորումը։ Վարդանյանի փաստաբանները հայտարարել են, որ նրան նոր մեղադրանք է առաջադրվել՝ յուրացման համար։ Իրականում, ըստ փաստաբանների, մեղադրանքի պատրվակ է հանդիսացել հիմնադրամի ենթակա ձեռնարկություններից մեկի արտադրանքը հասցեատերերին մատակարարված չլինելու հանգամանքը, ինչի հետ Արա Վարդանյանը առնչություն ունենալ չէր կարող։ Նրանք հայտարարել են՝ «նման մեղադրանքի առկայությունը, ինչպես նաև կալանավորումը, ակնհայտ են դարձնում, որ այս ամենի պատճառը Արա Վարդանյանի հասարակական-քաղաքական հրապարակային գործունեությունն է»։ Մինչ այս Արա Վարդանյանը ևս ֆեյսբուքյան գրառմամբ հայտնել էր, որ իրեն ազատությունից զրկելու որոշում է կայացվել․ «Իրենց թվում է, թե դրանով կարողանալու են լռեցնել իրենց «դուխով» գլխարկի տակ չմտնողներին, բայց չարաչար սխալվում են։ Առաջադրված մեղադրանքն ամբողջությամբ չեմ ընդունում և պայքարելու եմ մինչև այս աբսուրդին վերջ տրվի։ Սա պարզունակ քայլ է՝ ինձ լռեցնելու համար։ Իրենք չեն հասկանում, որ բերդապետության ու բռնապետության պայմաններում կալանավորված լինելը ոչ թե պատիժ է, այլ հպարտություն»,- հայտարարել է նա։


Թուրքական ռազմարշավը դեպի Սիրայի հյուսիս սկսվեց, գործողությունը կոչվում է «Խաղաղության ակունք»։ Նախագահ Էրդողանը հայտարարել է. «Թուրքիայի նպատակը հարավային սահմանին ահաբեկչական միջանցքը վերացնելն է և տարածաշրջանում խաղաղություն ու հանդարտություն հաստատելը։ Թուրքիան պաշտպանում է Սիրիայի տարածքային ամբողջականությունը, տարածաշրջանի ժողովրդին ազատում ահաբեկչությունից։ Մենք արմատախիլ կանենք ահաբեկչական սպառնալիքը Թուրքիայի դեմ»։ Ռազմական գործողությունը սկսելուց ժամեր առաջ Էրդողանը հեռախոսազրույց է ունեցել Ռուսաստանի նախագահ Պուտինի հետ։ Թուրքիայում ԱՄՆ-ի դեսպանը հրավիրվել է արտգործնախարարություն ռազմական գործողության մասին տեղեկություններ հայտնելու համար։ Քրդական ուժերը հայտնում են, որ թուրքական օդուժը ռմբակոծում է Սիրիայի տարածքը։


Դոլարի փոխարժեքն այսօր աննշան աճել է՝ կազմելով 476 դրամ, եվրոն 523 դրամ է, բրիտանական ֆունտը՝ 582, իսկ ռուսական ռուբլու փոխարժեքը կազմել է 7 ու 35 դրամ։ Հայաստանում հոկտեմբերի 10-ին սպասվում է առանց տեղումների եղանակ։ Առաջիկա գիշերը Երևանում կլինի +11+13, վաղը ցերեկը՝ +26+28։


ՀՀ ՔԿ ՀԿԳ քննության գլխավոր վարչության ընդհանուր բնույթի և ընտրական հանցագործությունների քննության վարչության վարույթում Վաղարշապատի /Էջմիածին/ համայնքապետարանում տեղի ունեցած չարաշահումների դեպքի առթիվ քննվող քրեական գործով լրիվ, օբյեկտիվ և բազմակողմանի քննությամբ կատարված մեծածավալ քննչական գործողությունների արդյունքում հայտնաբերվել է Վաղարշապատի /Էջմիածին/ համայնքապետարանի պաշտոնատար անձանց կողմից առերևույթ հանցագործություն կատարելու նոր դրվագ. այն է՝ նշված համայնքի նախկին ղեկավարի ցուցումով 2011թ. հունվարի 1-ից այլևս աշխատանքի չհաճախող անձը շարունակել է մինչև 2018թ. հունիս ամիսը գրանցված լինել «Մշակույթ» ՀՈԱԿ-ի արտաքին կապերի գծով պատասխանատուի պաշտոնում և նրան ՀՈԱԿ-ի տնօրենների կողմից հատկացվել է ընդհանուր 5.276.579 ՀՀ դրամ աշխատավարձ, աշխատանքի այցելության վերաբերյալ կազմվել են աշխատաժամանակի հաշվարկի վերաբերյալ կեղծ փաստաթղթեր։ Այս մասին NEWS.am-ին հայտնում են ՀՀ քննչական կոմիտեի տեղեկատվության և հասարակայնության հետ կապերի բաժնից։ Նախաքննության ընթացքում համայնքին պատճառված նշված վնասն ամբողջությամբ վերականգնվել է։ Ավելի վաղ հայտնել էինք, որ իրականացված մեծածավալ քննչական գործողությունների արդյունքում բացահայտվել են Էջմիածնի համայնքապետարանից առերևույթ կատարված յուրացման դեպքեր, պարզվել դրանց կատարման մեխանիզմը։ Մասնավորապես՝ պարզվել է, որ համայնքի նախկին ղեկավարը, «Երկրապահ կամավորականների միություն» հասարակական կազմակերպության հետ իր կապերով պայմանավորված, անձնական շահագրգռվածությունից ելնելով և ընդառաջելով ԵԿՄ Էջմիածնի տարածաշրջանային գրասենյակի անդամներից մեկի խնդրանքին, բանավոր ցուցում է տվել նշված համայնքապետարանի ենթակայությամբ գործող «Բարեկարգում» տնօրինություն բյուջետային հիմնարկի տնօրենին՝ իր մատնանշած անձին գրանցել որպես համայնքապետարանի աշխատող։ Արդյունքում՝ նա՝ որպես հիմնարկի տեղամասի պահակ, աշխատանքի է ընդունվել, նրա հետ կնքվել է աշխատանքային պայմանագիր, սակայն նրա կողմից փաստացի այդ աշխատանքը չկատարելու, այլ դրա փոխարեն «Երկրապահ կամավորականների միություն» հասարակական կազմակերպության Էջմիածնի տարածաշրջանային գրասենյակում որպես պահակ աշխատելու պայմաններում, համայնքապետարանի բյուջեից որպես աշխատավարձ նրան վճարվել է ընդհանուր 4.489.327 ՀՀ դրամ։ Բացի այդ, Էջմիածին քաղաքային համայնքի ղեկավարը բանավոր ցուցում է տվել նշված համայնքապետարանի ենթակայությամբ գործող «Բնակարանային կոմունալ վարչություն» բյուջետային հիմնարկի պետին՝ ԵԿՄ Էջմիածնի տարածաշրջանային գրասենյակի անդամին գրանցել որպես համայնքապետարանի աշխատող, որի արդյունքում վերջինս՝ որպես վարչության տրասնպորտի բաժնի հերթապահ վարորդ, աշխատանքի է ընդունել ԵԿՄ նշված անդամին, նրա հետ կնքել աշխատանքային պայմանագիր, սակայն նա աշխատանքի չի հաճախել, և փաստացի «Երկրապահ Կամավորականների միություն» հասարակական կազմակերպության Էջմիածնի տարածաշրջանի գրասենյակում որպես պահակ աշխատելու պայմաններում համայնքապետարանի բյուջեից որպես աշխատավարձ նրան վճարվել է ընդհանուր 2.193.692 ՀՀ դրամ։ Էջմիածնի քաղաքային համայնքի ղեկավարն իր ընտանիքի վարորդին աշխատանքի դիմաց վճարելու համար «Բարեկարգում» տնօրինություն բյուջետային հիմնարկի տնօրենին իրենց անձնական վարորդին որպես համայնքապետարանի աշխատող գրանցելու բանավոր ցուցում է տվել, որի արդյունքում նա նշանակվել է որպես կազմակերպչական և սպասարկման բաժնի աշխատակից՝ քաղաքապետի վարորդ, ապա՝ ավագ վարորդ, նրա հետ կնքվել է աշխատանքային պայմանագիր։ Սակայն վերջինս փաստացի իր այդ աշխատանքը չի կատարել, այլ համայնքի ղեկավարի ընտանիքի անդամների վարորդը հանդիսանալու պարագայում, որպես աշխատավարձ, համայնքապետարանի բյուջեից նրան վճարվել է ընդհանուր 4.838.590 ՀՀ դրամ, ինչպես նաև ապահովագրական ընկերությանը վճարվել է ընդհանուր 705.640 ՀՀ դրամ բժշկական ապահովագրության վճար՝ Էջմիածնի քաղաքային համայնքին պատճառելով առանձնապես խոշոր չափի՝ ընդհանուր 5.544.230 ՀՀ դրամի նյութական վնաս։ Համայնքի ղեկավարը, հաշվի առնելով, որ իր վարորդին աշխատեցնում է որպես իր ընտանիքի վարորդ, նրա փոխարեն իրեն փաստացի անձնական վարորդի ծառայություններ մատուցողին աշխատանքի դիմաց վճարելու համար «Բնակարանային կոմունալ վարչություն» բյուջետային հիմնարկի պետին գրավոր կարգադրություն է տվել՝ իր անձնական վարորդին նույն վարչության պետի տեղակալ նշանակելու վերաբերյալ։ Արդյունքում՝ վարչության պետի հրամանով վարորդը նշանակվել է որպես վարչության պետի տեղակալ, ապա՝ մեկ այլ հրամանով՝ նշված վարչության պետի 1-ին տեղակալ, սակայն վերջինս այդ աշխատանքը չի կատարել, այլ փաստացի համայնքի ղեկավարի անձնական վարորդը լինելու պայմաններում համայնքապետարանի բյուջեից նրան, որպես աշխատավարձ, վճարվել է ընդհանուր 8.887.517 ՀՀ դրամ։ Բժշկական ապահովագրության ընդհանուր 685.410 ՀՀ դրամը ևս վճարվել է համայնքի բյուջեից՝ համայնքին պատճառելով ընդհանուր 9.572.927 ՀՀ դրամի նյութական վնաս։ Բացի այդ, Էջմիածնի քաղաքային համայնքի ղեկավարն իր հոր՝ Մանվել Գրիգորյանին պատկանող տանը պահվող կենդանիների հետ աշխատանքներ իրականացնելու և դրա դիմաց վարձատրելու համար բանավոր ցուցում է տվել «Բնակարանային կոմունալ վարչություն» բյուջետային հիմնարկի պետին աշխատանքի ընդունել նախկինում որպես աղբաթափ բանվոր աշխատած անձին, որի արդյունքում վարչության պետն իր ղեկավարած հիմնարկում, որպես փողոցի հավաքարար, աշխատանքի է ընդունել համայնքի ղեկավարի կողմից մատնանշած անձին, նրա հետ կնքել աշխատանքային պայմանագիր, սակայն վերջինիս կողմից այդ աշխատանքը չի կատարվել, այլ փաստացի, Մանվել Գրիգորյանի առանձնատանը որպես կենդանիների խնամող աշխատելու պայմաններում, նրան, որպես աշխատավարձ, համայնքապետարանի բյուջեից վճարվել է ընդհանուր 1.219.362 ՀՀ դրամ։ Բացի այդ, համայնքի ղեկավարն իր հորը՝ Մանվել Գրիգորյանին մշտապես ուղեկցող և անվտանգության ապահովման ծառայություններ մատուցող անձի վարձատրությունն ապահովելու նպատակով բանավոր ցուցում է տվել «Բարեկարգում» բյուջետային հիմնարկի տնօրենին՝ նրան գրանցել որպես համայնքապետարանի աշխատող։ Արդյունքում՝ նշված հիմնարկի տնօրենն անվտանգության ապահովման ծառայություններ մատուցող անձին ընդունել է աշխատանքի՝ որպես իր ղեկավարած հիմնարկի զոդող, նույն օրը նրա հետ կնքել աշխատանքային պայմանագիր, սակայն վերջինիս կողմից այդ աշխատանքը չկատարելու, այլ փաստացի համայնքի ղեկավարի հոր՝ Մանվել Գրիգորյանի անվտանգությունն ապահովող աշխատակից լինելու պայմաններում, համայնքապետարանի բյուջեից որպես աշխատավարձ նրան վճարվել է ընդհանուր 440.153 ՀՀ դրամ։ Քննությամբ տվյալներ են ձեռք բերվել նաև այն մասին, որ համայնքի ղեկավարի անչափահաս երեխաները ներառվել են նշված համայնքապետարանի աշխատակիցների բժշկական ապահովագրության ծառայությունների մատուցման փաթեթում, սակայն նրանց համար նախատեսված 2013-2018թթ. տարեկան ապահովագրավճարները՝ ընդհանուր 876.440 ՀՀ դրամ, համայնքի ղեկավարի կարգադրությամբ, ապահովագրական ընկերությանը վճարվել է համայնքապետարանի բյուջեից։ Ձեռք բերված բավարար ապացույցների հիման վրա Էջմիածին քաղաքային համայնքի նախկին ղեկավարին մեղադրանք է առաջադրվել՝ ՀՀ քրեական օրենսգրքի 38-179-րդ հոդվածի 3-րդ մասի 1-ին կետով (երեք դրվագ), 38-179-րդ հոդվածի 2-րդ մասի 1-ին և 3-րդ կետերով (երկու դրվագ), 38-179-րդ հոդվածի 2-րդ մասի 1-ին կետով և ՀՀ քրեական օրենսգրքի 179-րդ հոդվածի 2-րդ մասի 1-ին և 3-րդ կետերով։ «Բարեկարգում» տնօրինության բյուջետային հիմնարկի տնօրենին մեղադրանք է առաջադրվել՝ ՀՀ քրեական օրենսգրքի 179-րդ հոդվածի 3-րդ մասի 1-ին կետով (երկու դրվագ) և 179-րդ հոդվածի 2-րդ մասի 1-ին կետով, իսկ «Բնակարանային կոմունալ վարչություն» բյուջետային հիմնարկի նախկին պետին մեղադրանք է առաջադրվել՝ ՀՀ քրեական օրենսգրքի 179-րդ հոդվածի 3-րդ մասի 1-ին կետով և 179-րդ հոդվածի 2-րդ մասի 1-ին և 3-րդ կետերով (երկու դրվագ)։ Էջմիածին քաղաքային համայնքի նախկին ղեկավարի, «Բարեկարգում» տնօրինության բյուջետային հիմնարկի տնօրենի և «Բնակարանային կոմունալ վարչություն» բյուջետային հիմնարկի նախկին պետի նկատմամբ որպես խափանման միջոց ընտրվել է ստորագրություն՝ չհեռանալու մասին։ Համայնքին պատճառված վնասը նախաքննության ընթացքում մասամբ վերականգնվել է։ Նախաքննությունը շարունակվում է։


Սարավան-«Զանգեր» կոչվող հատվածում մերկասառույցի պատճառով բեռնատար ավտոմեքենան դուրս է եկել ճանապարհի երթևեկելի հատվածից և թեքվել. ավտոճանապարհը դարձել է երկկողմանի փակ։ Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ։ Պարզվել է, որ Մ-2 ավտոճանապարհի Երևան-Մեղրի հատվածի 164-րդ կմ-ին բախվել են «Volvo» մակնիշի կցորդիչով ավտոմեքենան (վարորդ՝ Ֆիռոուզ Վառգահանի Նորոուզալի, ԻԻՀ քաղաքացի), «ԿամԱԶ» մակնիշի բեռնատարը (վարորդ՝ Անդրանիկ Հ., ծնված 1973 թ.), «Nissan March» (վարորդ՝ Մուհամմեդ Ռահմաթուլլա, Հնդկաստանի Հանրապետության քաղաքացի) և «Honda Fit» (վարորդ՝ Հարութ Խ., ծնված 1990 թ.) մակնիշների ավտոմեքենաները. ճանապարհը դարձել է միակողմանի երթևեկելի։ Տուժածներ չկան։ Փրկարարները «Վայքի ՃՇՇ» ՓԲԸ-ի կողմից տրամադրած հատուկ տեխնիկայի օգնությամբ դուրս են բերել ավտոմեքենաները ճանապարհի երթևեկելի հատվածից՝ դարձնելով այն երկկողմանի երթևեկելի։


Իրանն ու Պակիստանը պայմանավորվել են արագ արձագանքման համատեղ ստորաբաժանում ստեղծելու մասին՝ հայտարարել է Իրանի նախագահ Հասան Ռուհանին՝ հայտնում է Tasnim-ը։ Ելույթ ունենալով Պակիստանի վարչապետ Իմրան Հանի հետ համատեղ մամուլի ասուլիսում, որը կայացել է Թեհրանում, Իրանի նախագահն ասել է, որ երկրները պայմանավորվել են անվտանգության ոլորտում համագործակցության ամրապնդման մասին։ Նրա խոսքերով, Իրանի և Պակիստանի սահմանապահ ոստիկանության ուժերը և հատուկ ծառայությունները ընդհանուր սահմանին կձևավորեն արագ արձագանքման համատեղ ուժեր՝ ահաբեկչության դեմ պայքարելու համար։ Ռուհանին նշել է, որ երկու երկրները լի են հարաբերություններն ընդլայնելու վճռականությամբ՝ ընդգծելով, որ երրորդ կողմը երբեք չի կարողանա խախտել նրանց միջև եղբայրական և բարեկամական կապերը։ Ինչ վերաբերում է տնտեսական կապերի ընդլայնմանը, նախագահը հայտարարել է, որ Իրանը պատրաստ է բավարարել նավթին և գազին վերաբերող Պակիստանի պահանջները։ Նա նաև Պակիստան էլեկտրաէներգիայի արտահանումը 10 անգամ ավելացնելու պատրաստակամություն է հայտնել։ Ռուհանին նաև ընդգծել է իրանական հարավարևելյան Չաբախար քաղաքի և պակիստանյան Գվադարի միջև առավել սերտ առևտրական փոխգործակցության անհրաժեշտությունը՝ խոսելով երկու նավահանգիստների միջև երկաթգծի կառուցման մասին։։


Ինստիտուտները կարող են միմյանց վրա ազդեցություն ունենալ տարբեր դրսևորումներով։ Այս մասին, այսօր՝ հունիսի 4-ին, ԱԺ-ում լրագրողների հետ զրույցում նշեց Արդարադատության նախարար Արտակ Զեյնալյանը՝ անդրադառնալով հարցին, թե արդյոք խորհրդարանի ճնշման արդյունքում չէր, որ ՀՀ նախագահ Արմեն Սարգսյանը ՍԴ դատավորի թեկնածու առաջադրեց փաստաբան Վահե Գրիգորյանին։ Զեյնալյանի խոսքով, այդ ազդեցությունը փափուկ է և իրավաչափ, հարիր է քաղաքական մշակույթին՝ եթե այդպիսին համարվում է ՍԴ դատավորի թեկնածուին չքվեարկելը կամ դեմ քվեարկելը։ Հարցին, թե արդյոք ՍԴ դատավորի թեկնածուներին դեմ քվեարկելը քաղաքական որոշում էր, մինչև նախագահն առաջադրի Վահե Գրիգորյանի թեկնածությունը, նախարարը պատասխանեց. «Իհարկե քաղաքական որոշում էր, իրավաքաղաքական որոշում էր, չէր կարող քաղաքական չլինել»։ Անդրադառնալով Վահե Գրիգորյանի անձին, Զեյնալյանը նշեց, որ նրան ճանաչում է, իրավունքի կատեգորիաներով մտածող անձնավորություն է. «Կարծում եմ՝ անաչառ է և կաշկանդված չէ որևէ կարգավիճակով։ Նա լավագույն իրավաբաններից մեկն է»։ Ինչ վերաբերում է նրան, որ իրավաբանների մի մասը պնդում է, որ Վահե Գրիգորյանի առաջադրումը հակասահմանադրական է, քանի որ արդեն մեկ անգամ նրա թեկնածությունը ներկայացվել է և մերժվել նախորդ ԱԺ-ի կողմից, Արտակ Զեյնալյանն ասաց, որ Սահմանադրական այդպիսի արգելք չէր կարող լինել։ Նա անդրադարձավ նաև Վահե Գրիգորյանի կալանավորված լինելու հանգամանքին՝ նշելով. «Այն հանգամանքը, որ Վահե Գրիգորյանը կալանավորված է եղել, իրավաբանորեն չի խանգարում, որ նա առաջադրվի ՍԴ դատավորի պաշտոնում. «Վահե Գրիգորյանն ամբողջությամբ արդարացվել է և ռեաբիլիտացվել է։ Վահե Գրիգորյանն ընդդեմ ՀՀ-ի գործով ՄԻԵԴ վճիռ կա, որով հաստատված է նրա անմեղությունը։ Սա չի կարող շահարկման առարկա դառնալ։ Վահե Գրիգորյանը նաև իր գործով շատ կարևոր ներդրում է կատարել իրավունքի զարգացման ոլորտում»։


Վարչապետ Նիկոլ Փաշինյանը շնորհավորական ուղերձ է հղել Ավստրալիայի Միության վարչապետ Սքոթ Մորիսոնին՝ Ավստրալիայի ազգային տոնի առթիվ։ Այս մասին հայտնում են Կառավարության Տեղեկատվության եվ հասարակայնության հետ կապերի վարչությունից։ Ուղերձում նշված է. «Ջերմորեն շնորհավորում եմ Ձեզ և Ավստրալիայի բարեկամ ժողովրդին ազգային տոնի՝ Ավստրալիայի օրվա կապակցությամբ։ Դիվանագիտական հարաբերությունների հաստատումից ի վեր Հայաստանն ու Ավստրալիան զարգացրել են երկկողմ բարեկամական կապեր։ Լիահույս եմ, որ համատեղ ջանքերով մենք նոր լիցք կհաղորդենք մեր հարաբերություններին՝ ի շահ մեր ժողովուրդների։ Ավստրալիայի մեծաթիվ հայ համայնքը, որն զգալի դերակատարում ունի ավստրալական հասարակական-քաղաքակական կյանքի բոլոր ասպարեզներում, ևս կարևոր խթան է մեր միջպետական փոխգործակցության զարգացման և ամրապնդման գործում։ Հավատացած եմ, որ Ավստրալիային պատուհասած այս ծանր աղետից հետո ձեր երկիրն արագորեն կհաղթահարի արհավիրքի հետևանքները և կդառնա էլ ավելի ուժեղ ու համախմբված։ Մաղթում եմ Ձեզ քաջառողջություն և նորանոր հաջողություններ, իսկ Ավստրալիայի բարեկամ ժողովրդին՝ համբերություն, ոգու տոկունություն և բարօրություն»։


Որևէ կերպ չեմ գնահատում, քաղաքականապես որևէ կարևորություն չունեն այս բանավեճերը, որովհետև այնտեղ բովանդակություն չկա ուղղակի։ Այս մասին այսօր՝ հունվարի 28-ին, «Եռաբլուր» պանթեոնում լրագրողների հետ զրույցում ասաց ՀՀ փոխվարչապետ Տիգրան Ավինյանը՝ անդրադառնալով ԱԱԾ նախկին տնօրեն Արթուր Վանեցյանի և իշխանության ներկայացուցիչների միջև հեռակա բանավեճին։ Դիտարկմանը, որ ԱԺ փոխնախագահ Ալեն Սիմոնյանը հայտարարել է, որ Արթուր Վանեցյանը միջնորդել է Հրայր Թովմասյանի և իշխանությունների համագործակցության համար, ի՞նչ շահ ուներ Վանեցյանը, Ավինյանն արձագանքեց. «Կդժարանամ մեկնաբանել պարոն Վանեցյանի շահերը որտեղ են եղել և ինչում են կայացել, բայց կարծում եմ՝ պարոն Սիմոնյանը բավական մանրամասնորեն անդրադարձել է իր հարցազրույցում այդ հարցին»։ Ինչ վերաբերում է պետական հեղաշրջման փորձի մասին խոսակցություններին, փոխվարչապետն ասաց. «Կդժվարանամ գնահատականներ տալ, բայց այն փաստը, որ պարոն Վանեցյանն այլևս ԱԱԾ տնօրենը չէ, բավականին խոսուն է»։


Հայաստանի ԱԻՆ-ում, նոյեմբերի 28-ին, ժամը 22։35-ին «911» ծառայություն ահազանգ է ստացվել, որ հրդեհ է բռնկվել Երևանի Բեկնազարյան փողոցի թիվ 3/3 հասցեում՝ «Նոր Զովք» սուպերմարկետի լավաշի արտադրամասում։ Հրդեհի բարդության «Թիվ 2» կանչով դեպքի վայր են մեկնել ԱԻՆ ՓԾ Ճգնաժամային կառավարման ազգային կենտրոնի արտակարգ իրավիճակների արձագանքման խումբը և Երևան քաղաքի փրկարարական վարչության հրշեջ-փրկարարական ջոկատներից վեց մարտական հաշվարկ, որոնցից չորսն անհրաժեշտությունը վերանալու պատճառով հետ է վերադարձել։ Պարզվել է, որ «Նոր Զովք» սուպերմարկետի լավաշի արտադրամասում այրվում է ջրատաքացուցիչ։ Հրդեհը մարվել է ժամը 22։45-ին։ Այրվել են ջրատաքացուցիչն ամբողջությամբ և էլեկտրական լարեր (մոտ 1 գմ)։


«Բարգավաճ Հայաստան» խմբակցության պատգամավորներն առաջարկում են Քրեական օրենսգրքում փոփոխություններ կատարել և խստացել զինծառայողներին ինքնասպանության հասցնելու համար քրեական պատասխանատվությունը։ «Արմենպրես»-ի հաղորդմամբ՝ Հայաստանի Հանրապետության քրեական օրենսգրքում լրացում կատարելու մասին օրենքի նախագիծն ԱԺ պետաիրավական հարցերի մշտական հանձնաժողովում ներկայացրեց համահեղինակ Նաիրա Զոհրաբյանը։ «Խնդիրը լրջագույն կարգավորման անհրաժեշտություն ունի։ Տևական ժամանակ խնդրի ուղղությամբ աշխատել ենք նաև օմբուդսմենի հետ։ Ոչ կանոնադրական, ոչ արդար հարաբերությունները երբեմն բերում են նրան, որ զինվորն ինքնասպան է լինում։ Ուսումնասիրել ենք նաև միջազգային փորձը, Իսրայելում հատուկ հանձնաժողովներ կան, որտեղ հոգեբաններ են աշխատում՝ այդ վատ ենթամշակույթը վերացնելու համար։ Խիստ մասնագիտացված հանձնաժողովները, որոնք աշխատում են նորակոչիկների հետ, էականորեն նվազեցնում են ինքնասպանությունների թիվը»,- ասաց Զոհրաբյանը։ Պատգամավորները նախագծով ի սկզբանե ներկայացրել էին պատժաչափերի իրենց առաջարկները։ Սակայն կառավարությունն առաջարկել է շարադրել հետևյալ կերպ՝ զորամասում կամ զինվորական ծառայություն կրելու այլ վայրում զինծառայողին սպառնալիքի, դաժան վերաբերմունքի կամ անձնական պատիվն ու արժանապատվությունը նվաստացնելու միջոցով անզգուշությամբ ինքնասպանության կամ ինքնասպանության փորձի հասցնելը մեկ այլ զինծառայողի կողմից, եթե բացակայում են սույն օրենսգրքի 358-րդ հոդվածի 4-րդ և 5-րդ մասերի, 358.1-րդ հոդվածի 4-րդ և 5-րդ մասերի հատկանիշները պատժվում է ազատազրկմամբ՝ 4-8 տարի ժամկետով։ Նույն արարքը, որը կատարվել է մի խումբ անձանց կողմից, պետի (հրամանատարի) կողմից ստորադասի (ենթակայի) նկատմամբ, մարտական հերթապահություն կամ մարտական ծառայություն կրելու ընթացքում պատժվում է ազատազրկմամբ՝ 6-9 տարի ժամկետով։ Սույն հոդվածի առաջին կամ երկրորդ մասով նախատեսված արարքները, որոնք կատարվել են ռազմական դրության, պատերազմի ժամանակ կամ մարտի պարագաներում պատժվում է ազատազրկմամբ՝ 7-10 տարի ժամկետով։ Իսկ զինծառայողին անուղղակի դիտավորությամբ ինքնասպանության հասցնելը զորամասում կամ զինվորական ծառայություն կրելու այլ վայրում զինծառայողին սպառնալիքի, դաժան վերաբերմունքի կամ անձնական պատիվն ու արժանապատվությունը նվաստացնելու միջոցով անուղղակի դիտավորությամբ ինքնասպանության կամ ինքնասպանության փորձի հասցնելը մեկ այլ զինծառայողի կողմից պատժվում է ազատազրկմամբ՝ 6-12 տարի ժամկետով։ Նույն արարքը, որը կատարվել է մի խումբ անձանց կողմից, պետի (հրամանատարի) կողմից ստորադասի (ենթակայի) նկատմամբ, մարտական հերթապահություն կամ մարտական ծառայություն կրելու ընթացքում պատժվում է ազատազրկմամբ՝ 7-13 տարի ժամկետով։ Սույն հոդվածով նախատեսված արարքները, որոնք կատարվել են ռազմական դրության, պատերազմի ժամանակ կամ մարտի պարագաներում պատժվում են 8-14 տարի ժամկետով ազատազրկմամբ։ Զոհրաբյանը նշեց, որ կառավարության առաջարկներն իրենց համար ընդունելի են և նախագիծն առաջարկում են քվեարկության դնել այդ տարբերակով։ Ներկայում Քրեական օրենսգրքի 110 հոդվածով սահմանվում է, որ սպառնալիքի, դաժան վերաբերմունքի կամ անձնական արժանապատվությունը պարբերաբար նվաստացնելու ճանապարհով անձին անուղղակի դիտավորությամբ կամ անզգուշությամբ ինքնասպանության կամ ինքնասպանության փորձի հասցնելը պատժվում է ազատազրկմամբ՝ առավելագույնը երեք տարի ժամկետով։ Զոհրաբյանը նկատեց, որ նույն օրենսգրքի 358-րդ հոդվածում որևէ խոսք չկա զորամասում կամ զինվորական ծառայություն կրելու այլ վայրում հոգեբանական բռնության մասին, զինվորի արժանապատվությունը նվաստացնելու մասին։ Նա առավելագույնը 3 տարի պատժաչափը շատ քիչ համարեց։


Yugsn.ru կայքի տեղեկացմամբ, Ռուսաստանի Կրասնոդարի մարզի Արմավիր քաղաքում ապամոնտաժվել է Գարեգին Նժդեհի հուշատախտակը, որը տեղակայված է եղել Վերափոխումի Սուրբ Աստվածածնի հայկական եկեղեցու տարածքում։ Կայքը հրապարակել է փաստաթուղթ, ըստ որի հայ եկեղեցու երիցապետ Տեր Մակար ավագ քահանա Տերտերյանը, ի պատասխան Արմավիրի փոխքաղաքապետի պահանջի, տեղեկացրել է ապամոնտաժման մասին։ Փաստաթղթի իսկությունը հաստատվել է նաև հրապարակված այլ վկայություններով։ Նոյեմբերի 13-ին հուշատախտակի դեմ վանդալիզմի ակցիա էր իրականացրել Արմավիրի Քաղաքային դումայի պատգամավոր Ալեքսեյ Վինոգրադովը, որը սև ներկով պղծել էր Նժդեհի հուշատախտակը և Մոսկվայում կայանող Ռուսաստանի հայոց միությունից պահանջել քանդել այն։ Հուշատախտակի ապամոնտաժման կապակցությամբ ռուս փորձագետ Եվգենի Միխայլովն ասել է, որ դա «ռուսական և ադրբեջանական իշխանությունների ընդհանուր հաղթանակն է»։ Նշենք, որ ռուսական իշխանությունները հրաժարվում են դեռ երեկ խաղատների դռնապան, այժմ հայ-ռուսական հարաբերությունների գծով առանցքային այս քաղաքագետի՝ ազգամիջյան ատելություն հրահրելու նշանների հիմքով քրեական հետապնդումից, չնայած տեղի հայ համայնքների բազմաթիվ դիմումներին։ Ավելի վաղ ՌԴ Պետական Դումայի պատգամավոր Լեոնիդ Կալաշնիկովը հայտարարել էր, որ «հուշատախտակը կարծես կարմիր լաթ լինի, և չի հանգստանա, մինչև այդ հուշատախտակը չապամոնտաժվի»։ Պատահական չէ, որ Նժդեհի կապակցությամբ ռուսական պաշտոնական թեզերին ակտիվորեն ձայնակցում է ապշերոնյան վարչակազմի ղեկավար Իլհամ Ալիևը և Բաքվի նրան ենթակա մամուլը։ Այս կապակցությամբ բազմիցս նշել ենք, որ պաշտոնական Մոսկվայի համար խնդիրը բնավ Նժդեհը չէ, այլ 1921 թ. ռուս-թուրքական մոսկովյան պայմանագրի չեղարկման հարցի ակտուալացմանը հակազդելը։ 2021-ին՝ ազգավեր այդ պայմանագրի և կից գաղտնի արձանագրությունների 100-ամյակին ընդառաջ, դեպքերի ծավալումը անկասկած ռուս-թուրքական ճնշում է։ Մնում է միայն տարակուսանք հայտնել, որ ռուս-հայկական եկեղեցական ամուր կապերով հպարտ ուղղափառ Հայ Առաքելական Եկեղեցին ենթարկվում է ինչ-ինչ հանգամանքների և ռուսական պրոպագանդայի «յաններից» մեկի՝ Գևորգ Միրզայանի հրապարակային խորհրդով հորդորել է Սբ. Էջմիածնի կրասնոդարյան սպասավորին իրականացնել ազգային հերոսի հուշատախտակի ապամոնտաժումը։ 2021-ին ընդառաջ ծավալվող հակահայ ընթացքի այս բոլոր կողմերը լուրջ հետևությունների առիթ են տալիս թե միջպետական, թե ներքին հայկական, այդ թվում պետություն-եկեղեցի հարաբերության, առհասարակ մեր եկեղեցու փափագելի դերի և վիճակի առումով։ Ըստ ամենայնի, ցավով պիտի արձանագրենք, որ հայաբնակ Կամիշլիից Դեր Զոր սրբավայր ճանապարհին կաթոլիկ հայ հոգևորականների սպանության առիթով Սբ. Էջմիածնի զարմանալիորեն կրավորական արձագանքը ընդամենը մեկ դրսևորում էր լիակատար ինքնամեկուսացման արատավոր միտումի։


Մայիսի 4-ին Չարբախի քրեական հետախույզները, ստացված օպերատիվ տվյալներն իրացնելիս, Արտաշիսյան փողոցից, գողություն կատարելու կասկածանքով բերման են ենթարկել Արշակունյաց պողատայի բնակիչ, 27-ամյա Արման Գ.-ին։ Ոստիկանությունից NEWS.am-ին հայտնում են, որ նա խոստովանել է, որ մայիսի 2-ին գողացել է Ֆրունզեի փողոցի մի բակում կայանված «ԲՄՎ-ի» կողային հայելիները։ Հետագա միջոցառումների շնորհիվ պարզվել է, որ նա ապրիլի 30-ի գիշերը գողացել է նաև Հովհաննիսյան փողոցում կայանված մի «Մերսեդես-ի» կողային հայելիները։ Այս գողության մասին նախկինում չի հայտնվել։ Երկու դեպքով էլ ձեռնարկվում են միջոցառումներ գողոնը հայտնաբերելու ուղղությամբ։ Արման Գ.-ն բաց է թողնվել։ Նախապատրաստվում են նյութեր։


ՀՀ երկրորդ նախագահ Ռոբերտ Քոչարյանի պահման պայմանների, գույքի, կենսաթոշակի վրա արգելանքների հետ կապված, ընտանիքի հետ տեսակցությունների հարցերը զեկույցում արտահատված են․ այս մասին ԱԺ-ում լրագրողների հետ զրույցում ասաց Մարդու իրավունքների պաշտպան Արման Թաթոյանը։ Նա նշեց, որ գործն արդեն դատարան է ուղարկված, և այս փուլում զգալիորեն նվազել է ՄԻ պաշտպանի իրավասությունը։ «Հատուկ նշեմ այն, ինչ զեկույցում է ներկայացված, որ ձեռնպահ մնալով ընթացիկ գործով գնահատականներ տալուց՝ այդուհանդերձ կարծում եմ՝ հանրային վստահության բաղադրիչ ունեցող գործերով պետությունը շատ ավելի մեծ բեռ է ստանձնում՝ ապահովելու իրավունքի գերակայությունը, նաև այդտեղ կարևորել եմ հանրային հաշվետվողականության բարձր աստիճանը, որ հանրային վստահության բաղադրիչի հարցն իրացվի»,- ասաց նա։ ՄԻ պաշտպանն ասաց, որ նաև իրենց համատեղ աշխատանքի շնորհիվ մի քանի հարցեր են լուծում ստացել, մասնավորապես, էլեկտրոնային միջոցի հետ կապված հարցը, ընտանիքի հետ տեսակցության հարցը։ «Մինչև այդ վստահաբար միջամտել ենք, կենսաթոշակի վրա արգելանք էր դրված, նաև մեր միջամտությամբ հանվել է»,- ասաց նա։ Ինչ վերաբերում է Ռոբերտ Քոչարյանի պահման պայմաններին, Արման Թաթոյանն ասաց, որ նա ՔԿՀ-ների ծառայողների վերաբերմունքից դժգոհություններ երբեք իրեն չի ներկայացրել։ ՄԻ պաշտպանը տեղեկացրեց, որ Քոչարյանի խցում մեկ անգամ է եղել, բայց այցեր իրականացրել է մի քանի անգամ. «Սովորական խուց է՝ առանձնահատուկ պայմաններ չունեցող»։ Հարցին, թե ՔԿՀ-ների սննդի՞ց է արդյոք օգտվում Ռոբերտ Քոչարյանը, Արման Թաթոյանը նշեց, որ ինքը նման դժգոհություն չի մտաբերում։


Հայաստանի ԱԻՆ-ում, հուլիսի 19-ին, ժամը 18։45-ին «911» ծառայությանն ահազանգ է ստացվել, որ Երևան-Սևան ավտոճանապարհին քաղաքացին մնացել է քարերի տակ. անհրաժեշտ է փրկարարների օգնությունը։ Դեպքի վայր է մեկնել ԱԻՆ ՓԾ հրշեջ-փրկարարական ջոկատից մեկ մարտական հաշվարկ։ Պարզվել է, որ Երևան-Սևան ավտոճանապարհի 49-րդ կմ-ին քաղաքացին ընկել է ճանապարհին հարակից ձորը և հայտնվել քարերի վրա։ Փրկարարները քաղաքացուն դուրս են բերել ձորից (մոտ 20 մ) և մոտեցրել շտապօգնության ավտոմեքենային։ Վերջինս տարբեր բնույթի մարմնական վնասվածքներով հոսպիտալացվել է Հրազդանի ԲԿ, որտեղ բժիշկները նրա առողջական վիճակը գնահատել են միջին ծանրության։


ԱՄՆ նախագահ Դոնալդ Թրամփի խորհրդական և փեսա Ջարեդ Քուշները հայտարարել է, որ Թրամփին «շատ է դուր գալիս» Պաղեստինի նախագահ Մահմուդ Աբբասը, և նա պատրաստ է նրան ներգրավվել ԱՄՆ խաղաղ ծրագրին, հաղորդում է Reuters-ը։ Քուշները նաև ակնարկել է, որ ԱՄՆ խաղաղ ծրագիրը կարող է պաղեստինցի փախստականներին կոչ անել մնալ այնտեղ և չվերադառնալ իրենց հողեր, որոնք այժմ գտնվում են Իսրայելում։ Անցած շաբաթ Քուշները հրապարակել պաղեստինաիսրայելական հակամարտության կարգավորման հարցով ԱՄՆ ծրագրի տնտեսական մասը, որը նախատեսում է 50 միլիարդ դոլարի տրամադրում Պաղեստինին, Հորդանանին, Եգիպտոսին և Լիբանանին։ Պաղեստինցիները քննադատել են այդ ծրագիրը։ Հետագայում կհրապարակվի նաև ծրագրի քաղաքական մասը։ «Մեր դռները միշտ բաց են Պաղեստինի ղեկավարության համար»,- ասել է Քուշները։


Փարիզն «ամբողջությամբ հանձնառու» է որոշումների կատարմանը, որոնք ընդունվել են անցյալ տարվա համաժողովում, որպեսզի Լիբանանին օգնի իր տնտեսությունը բարելավել։ Այս մասին հայտարարել է Ֆրանսիայի նախագահ Էմանուել Մակրոնը Լիբանանի վարչապետ Սաադ Հարիրիի հետ հանդիպման արդյունքներով, որը Փարիզում է պաշտոնական այցով, փոխանցում է AP-ն։ Լիբանանը որոշակի բարեփոխումներ է անցկացնում՝ կատարելու համար փոխառության և դրամաշնորհի տեսքով 11 մլրդ դոլարը ստանալու պայմանները, որը միջազգային դոնորները տրամադրել են 2018 թվականի ապրիլին Փարիզում տեղի ունեցած համաժողովում։ Մակրոնն ասել է, որ փողը հավաքվել է, և որ «Լիբանանի կառավարության հետ համաձայնության են հասել բարեփոխումներն արագ իրականացնելու հարցում»։


ԽՍՀՄ նախկին առաջնորդ Միխայիլ Գորբաչովին տեղափոխել են հիվանդանոց, հաղորդում է ՌԻԱ-ն։ Նախկին նախագահը գործակալությանը հայտնել է, որ գտնվում է հիվանդանոցում թոքերի բորբոքման արդեն ավարտված բուժումից հետո։ Բժիշկները խոստանում են շուտով դուրս գրել նրան։ Ավելի վաղ մի շարք ԶԼՄ-ներ հայտնել են, որ Գորբաչովը տեղափոխվել է հիվանդանոց թոքերի բորբոքումով։ «Դա այդպես է, սակայն ես ապաքինվում եմ։ Ըստ էության՝ բուժումն ավարտվել է, մի քանի օր կմնամ հիվանդանոցում, և վերջ»,- հեռախոսով հայտնել է Գորբաչովը։ Հարցին, թե արդյոք շուտով դուրս կգրվի հիվանդանոցից, քաղաքական գործիչը պատասխանել է, որ դա այդպես է։ «Ասում են՝ այո, դա թոքերի բորբոքում էր։ Սակայն նրանք նաև ասում են, որ ինձ հաջողվել է ազատվել դրանից»,- հավելել է նա։


Գյումրի քաղաքում գործող ՊԵԿ Արտաքին տնտեսական գործունեության սպասարկման կենտրոնում չկա որևէ մենաշնորհ ավտոմեքենաների բեռնման-բեռնաթափման և հարակից ծառայությունների մատուցման ոլորտում։ Ներմուծողները հնարավորություն ունեն իրենց ավտոմեքենաները բեռնարկղերից բեռնաթափել անձամբ, այլ անձի միջոցով, կամ դիմել տարածքում մրցույթով հաղթած ծառայություն մատուցող կազմակերպությանը։ Այս կազմակերպությանը զուգահեռ, այսօր ԱՏԳ կենտրոնում ևս մոտ 14 կազմակերպություն կատարում են իրենց բեռնաթափումները։ Հարկ է նշել, որ ավտոմեքենաների մոտ 60 տոկոսը ժամանում է ինքնաշարժ եղանակով, այսինքն՝ բեռնաթափման կարիք չունի։ Հետևաբար ստացվում է, որ օրական ժամանող 800 մեքենայից բեռնաթափվում է մոտ 300-ը։ Պետական եկամուտների կոմիտեն հայտարարում է, որ հիշատակված կազմակերպությունը որևէ կապ չունի ՀՀ ՊԵԿ պաշտոնատար անձանց հետ։ Կազմակերպության ընտրությունը կատարվել է հրապարակային մրցույթով։ Գնման գործընթացի շրջանակներում հրավերն ու հայտարարությունը հրապարակվել են 15.10.2019թ. gnumner.am պաշտոնական կայքում, և հաղթող է ճանաչվել «ԲԻԷՅՋԷՄ ԿԱՐԳՈ ՀԵՆԴԼԻՆԳ» ՍՊԸ-ն։ Կոռուպցիայի դեմ պայքարող հասարակական կազմակերպություններին և հետաքննող լրագրողներին խնդրում ենք ուսումնասիրել այս գործընթացը։ Կարծում ենք դրանով վերջ կդրվի կեղծ և զրպարտող հայտարարություններ տարածելու ցանկություններին։ Կոմիտեն հայտնում է նաև, որ աշխատակիցների քանակի և ձևակերպվող ավտոմեքենաների քանակի մասին պնդումները ևս կեղծ են։ Հյուսիսային մաքսատուն-վարչությունը համալրվել է մոտ 70 աշխատակցով, որից 26-ը ավտոմեքենա ձևակերպող տեսուչներ են, իսկ 29․11․2019-ին Գյումրի քաղաքում մաքսազերծվել է 802 ավտոմեքենա։ Այսօր ՊԵԿ-ը ներդնում է իր ողջ ներուժը շինարարությունն ավարտին հասցնելու և քաղաքացիներին բարձրակարգ ծառայություններ մատուցելու ուղղությամբ։ Աշխատանքների ընթացքում ունեցել ենք բազում կառուցողական հանդիպումներ ոլորտը ներկայացնող քաղաքացիների և տնտեսվարողների հետ, որի արդյունքում լուծվել են թե առկա խնդիրները, թե՝ ծնվել նոր գաղափարներ։ Հետևաբար, եթե կան ոլորտը բարելավող գաղափարներ, ապա հորդորում ենք անցնել կառուցողական դաշտ, մնալ կոռեկտության սահմաններում, իսկ ենթադրյալ ապօրինությունների մասին խոսել նախևառաջ իրավապահ մարմինների հետ։ ՀՀ ՊԵԿ տեղեկատվության և հասարակայնության հետ կապերի բաժին։


Տաքսին, որի ղեկին էր տարեց վարորդը, վրաերթի է ենթարկել մի խումբ հետիոտներին ճապոնական Նագոյա քաղաքում, հաղորդում է ՌԻԱ Նովոստի-ն՝ հղում կատարելով NHK հեռուստաալիքին։ Տեղի ոստիկանության ներկայացուցիչների տեղեկություններով՝ դեպքը տեղի է ունեցել շաբաթ, ժամը 21.20-ին։ Ականատեսների խոսքով՝ ավտոմեքենան դուրս է թռել մայթի վրա ու մխրճվել մարդկանց մեջ։ Տուժել է առնվազն յոթ մարդ, որոնցից մեկի վնասվածքները գնահատվում են որպես ծանր։ Ոստիկանությունը բերման է ենթարկել տասքու վարորդին. նա 75-ամյա տղամարդ է, որը պնդում է, որ չի հիշում ՃՏՊ-ի պահը։ Այլ տեղեկություններ դեռևս հայտնի չեն։


ԱՄՆ-ում լույս կտեսնի Թրամփի նախագահության մասին սկանդալային գիրքը, որը գրել է Թրամփի վարչակազմի «անանուն» ավագ պաշտոնյան, որը սկանդալային հոդված էր գրել NYT ամսագրում։ Գիրքը լույս կտեսնի նոյեմբերին, հաղորդում է CNBC-ը։ Twelve հրատարակության մամուլի հաղորդագրության համաձայն՝ «Նախազգուշացում» անվանումով գիրքը կներկայացնի «Թրամփի նախագահության աննախադեպ կուլիսային պատկերը»։ Նշվում է, որ գիրքը, որը գրել է անանուն պաշտոնյան, վաճառքի կհանվի նոյեմբերի 19-ից։ «Հեղինակը մնում է անանուն, իսկ նրա ինքնությունը՝ գաղտնի»,- ասվում է հաղորդագրության մեջ։ New York Times ամսագրում 2018-ի սեպտեմբերին հրապարակված «Ես դիմադրության մաս եմ կազմում Թրամփի վարչակազմի ներսում» վերնագրով հոդվածը սկանդալ էր առաջացրել։ Հոդվածում նկարագրվում էր, թե ինչպես են հեղինակն ու Սպիտակ տան նրա գործընկերներն աշխատում Թրամփի օրակարգը հանելու և նրա վատագույն հակումները հաղթահարել ուղղությամբ։ Թրամփն անցած տարի հոդվածի հեղինակին մեղադրել է դավաճանության մեջ։


ՀՀ ՔԿ Շիրակի մարզային քննչական վարչությունում ավարտվել է մանկահասակ երեխայի սպանության դեպքի առթիվ հարուցված քրեական գործի նախաքննությունը։ Մեղադրանք է առաջադրվել երեխայի մորը։ Մինչդատական վարույթում իրականացված քննչական և այլ դատավարական գործողությունների արդյունքում պարզվել են դեպքի մի շարք հանգամանքներ։ Մասնավորապես՝ պարզվել է, որ 2019 թվականի օգոստոսի 30-ին՝ ժամը 22։00-ից 24։00-ն ընկած ժամանակահատվածում, Գյումրի քաղաքի բնակչուհին՝ ծնված 1999 թվականին, ապօրինաբար կյանքից զրկելու դիտավորությամբ, կպչուն ժապավենով կապել է իր՝ 2018 թվականի սեպտեմբերին ծնված մանկահասակ դստեր ձեռքերն ու ոտքերը, բերանին փաթաթել կիսաշրջազգեստ, այնուհետև երեխային բնակարանից տեղափոխել և դրել է փողոցում տեղակայված աղբարկղերից մեկի մեջ։ Քրեական գործով էական նշանակություն ունեցող հանգամանքներ պարզելու համար նշանակվել էր դիակի դատաբժշկական փորձաքննություն, որի եզրակացության համաձայն՝ մանկահասակ երեխան մահացել է մեխանիկական շնչահեղձությունից՝ սննդային զանգվածով շնչառական ուղիների փակման հետևանքով։ Նախաքննության ընթացքում ձեռնարկված քննչական գործողությունների արդյունքում ձեռք բերված բավարար ապացույցների համակցությամբ՝ երիտասարդ կնոջը մեղադրանք է առաջադրվել՝ ՀՀ քրեական օրենսգրքի 104-րդ հոդվածի 1-ին մասով։ Նրա նկատմամբ որպես խափանման միջոց է ընտրվել կալանավորումը։ Հայտարարվել է նախաքննության ավարտի մասին, և քրեական գործը ՝ մեղադրական եզրակացությունը հաստատելու և դատարան ուղարկելու միջնորդությամբ, ուղարկվել է նախաքննության օրինականության նկատմամբ հսկողություն իրականացնող դատախազին։ ՀՀ քննչական կոմիտեի տեղեկատվության և հասարակայնության հետ կապերի բաժին։


Հյուսիսային Կորեան ԱՄՆ-ին մեղադրել է անբարեխիղճ բանակցություններ վարելու մեջ։ Երկրի ԱԳՆ հայտարարության մեջ ասվում է, որ ԱՄՆ-ը փետրվարի 13-ին միջուկային փորձարկում է անցկացրել՝ ԱՄՆ նախագահ Դոնալդ Թրամփի և Հյուսիսային Կորեայի առաջնորդ Կիմ Չեն Ինի հանդիպումից մի քանի օր առաջ, հաղորդում է Reuters-ը։ «Այդպիսով, ԱՄՆ-ը ցույց է տվել, որը խնդիրները լուծում են ուժով՝ չնայած հրապարակայնորեն հայտարարում են երկխոսության ճանապարհով լուծման մասին»,- ասվում է հայտարարության մեջ։ Նշվում է, որ ամերիկացի բարձրաստիճան պաշտոնյաները «վիրավորել են ղեկավարությանը՝ Հյուսիսային Կորեան հանցավոր ռեժիմ անվանելով»։ Նաև նշվում է, որ եթե Վաշինգտոնը չփոխի իր դիրքորոշումը, ապա Հյուսիսային Կորեան չի հրաժարվի միջուկային զենքից։


Արցախի Հանրապետության պետական նախարար Գրիգորի Մարտիրոսյանը դեկտեմբերի 29-ին պաշտպանության նախարար, Պաշտպանության բանակի հրամանատար, գեներալ-լեյտենանտ Կարեն Աբրահամյանի ուղեկցությամբ այցելել է հյուսիս-արևելյան ուղղությամբ տեղակայված զինավաններից մեկը և ներկա գտնվել զինծառայողների ու երեխաների մասնակցությամբ ամանորյա տոնահանդեսին։ Ինչպես տեղեկացրին Արցախի Հանրապետության պաշտպանության նախարարության մամուլի ծառայությունից, նույն օրը բանակի հրամանատարն այցելել է նաև հյուսիս-արևելյան ուղղությամբ տեղակայված մարտական դիրքեր։ Կարեն Աբրահամյանը հետաքրքրվել է մարտական հերթապահության մեջ ընդգրկված անձնակազմի տրամադրությամբ և հուզող խնդիրներով, տեղում ծանոթացել օպերատիվ-մարտավարական իրադրությանն ու սոցիալ-կենցաղային պայմաններին, շնորհավորել դիրքապահ անձնակազմին գալիք Ամանորի և Սուրբ Ծննդյան տոների կապացությամբ՝ վստահություն հայտնելով, որ 2020 թվականը ևս կլինի նորանոր հաղթանակների ու նվաճումների տարի։


Ն.Ս.Օ.Տ.Տ. Գարեգին Երկրորդ Ծայրագույն Պատրիարք և Ամենայն Հայոց Կաթողիկոսի տնօրինությամբ Արժանապատիվ Տ. Տրդատ քահանա Օհանյանը, ազատվելով Վեհարանի Ընդհանուր բաժնում, ինչպես նաև Արագածոտնի թեմում ստանձնած հոգևոր պարտականություններից, ծառայության է կոչվել Արգենտինայի հայոց թեմում՝ թեմակալ առաջնորդի իշխանության ներքո։


«Լուսավոր Հայաստան» կուսակցությունը Երևանի քաղաքապետարանում աշխատելիս լրագրողների իրավունքներն առավելագույնս ապահովելու համար հանդես է եկել օրենսդրական մի քանի առաջարկով։ Այս մասին այսօր ԱԺ տարածքային կառավարման, տեղական ինքնակառավարման, գյուղատնտեսության և բնապահպանության հարցերով մշտական հանձնաժողովի նիստի ժամանակ «Երևան քաղաքում տեղական ինքնակառավարման մասին» օրենքում փոփոխություններ և լրացումներ մտցնելու մասին օրինագծի քննարկման ընթացքում հայտարարել է «Լուսավոր Հայաստան» կուսակցության պատգամավոր Անի Սամսոնյանը։ Նրա խոսքով՝ առաջարկվում է չեղարկել լրագրողների հավատարմագրման պահանջը, քանի որ դա հակասում է ԶԼՄ-ների մասին օրենքին, և քանի որ օրենսդրությունում տեղական ինքնակառավարման մարմիններում աշխատելիս լրագրողների հավատարմագրման մասին պահանջ չկա։ Պատգամավորը նաև նշել է, որ առաջարկվել է նաև փոփոխություններ կատարել Երևանի ավագանու խորհրդի նիստը լուսաբանելիս լրագրողների ազատ աշխատանքն ապահովելու համար։ «Աշխատանքի համար լրագրողներին հատուկ վայր է հատկացվել, սակայն այն գտնվում է նիստերի դահլիճից դուրս, ինչը խոչընդոտում է հենց նիստի առավել օբյեկտիվ լուսաբանմանը։ Մենք համաձայնության ենք եկել այն մասին, որ ԶԼՄ-ների ներկայացուցիչների համար հատուկ տեղ կհատկացվի, որը կլինի նիստերի դահլիճին մոտ, սակայն կմնա փակ թափանցիկ արգելապատնեշով։ Այդպիսով, լրագրողները հնարավորություն կունենան ավագանու նիստերին անմիջական մասնակցություն և տեսադաշտ ունենալ»,- նշել է պատգամավորը։ Հանձնաժողովը տվյալ օրինագծին դրական եզրակացություն է տվել, այն ներառվել է ԱԺ լիագումար նիստերի օրակարգում։


Սեպտեմբերի 20-ից 30-ն ընկած ժամանակահատվածում քրեակատարողական հիմնարկներում իրականացված, ինչպես նաև ազատազրկված անձանց կարճատև տեսակցության եկած քաղաքացիների խուզարկությունների արդյունքում ՀՀ ԱՆ «Արմավիր», «Գորիս», «Նուբարաշեն», «Արթիկ», «Սևան» և «Հրազդան» քրեակատարողական հիմնարկներում ընդհանուր առմամբ հայտնաբերվել են մարիխուանա տեսակի թմրամիջոցին նմանվող, 0.4 գր դեղնականաչավուն զանգված, 29 բջջային հեռախոս, բջջային հեռախոսի 4 լիցքավորման սարք, 3 ականջակալ, 4 wi-fi սարք, ինքնաթոր ոգելից խմիչք պատրաստելու ինքնաշեն 1 սարք, ինքնաշեն նարդի՝ խաղաքարերով և զառերով, 5 կտրող-ծակող գործիք։ ԱՆ քրեակատարողական ծառայության հանրային կապերի բաժնից NEWS.am-ին հայտնում են, որ վերոհիշյալ փաստերի առթիվ նախապատրաստվում են նյութեր։ Նշանակվել է դատաքիմիական փորձաքննություն։


Ուրբաթ կայացած հեռախոսազրույցի ժամանակ Չինաստանն ու ԱՄՆ-ը համաձայնեցրել են առևտրային համաձայնագրի հիմնական դրույթները, հաղորդում է ՌԻԱ Նոսվոտի-ն՝ հղում կատարելով CNBC հեռուստաալիքը։ Հեռախոսազրույց են ունեցել չինական կողմից բանակցությունները ղեկավարող փոխվարչապետ Լյու Խեն, ԱՄՆ-ի ֆինանսների նախարար Սթիվեն Մնուչինն ու ԱՄՆ-ի առևտրային ներկայացուցիչ Ռոբերտ Լայթհայզերը։ Կողմերն անցկացրել են «լուրջ և կառուցողական» քննարկում «առանցքային» առևտրային հարցերի շուրջ, ինչպես նաև պայմանավորվել են հաջորդ խորհրդակցությունների մասին, ասվում է հաղորդագրության մեջ։


Բողոքի ակցիա իրականացնող Էջմիածնի ջրօգտագործողների ընկերության լուծարված վարչական խորհրդի անդամների և ջրօգտագործողների հետ հանդիպել է Ջրային կոմիտեի փոխնախագահ Հովհաննես Գուլյանը։ «Մենք վարչական խորհրդի նախագահին ասել ենք ըստ օրենքի հրավիրեք ներկայացուցիչների ժողով, ՊՎԾ արձանագրությունները, որ խախտումներ կան, ներկայացնենք ներկայացուցիչների ժողովին, ժամկետ չկա՝ խախտումը հնում է եղել, թե նոր։ Նաև վարչական խորհրդի անդամները ընտրվել են պարտքերով, որ դա վերացնենք։ Մենք ցանկանում էինք քննարկել, թե պարտքերը որտեղից է առաջացել։ Կանոնակարգող խորհուրդը իրավունք ունի վարչական խորհուրդը ցրել, եթե ներկայացուցիչների ժողով 30 օրվա ընթացքում չի հրավիրվում»,- նշեց Գուլյանը։ Հարցին՝ ճի՞շտ է, որ տնօրենի իրենց թեկնածուն ունեն, որն իրենց քաղաքական թիմի անդամ է, նա հերքեց՝ քաղաքական թիմի անդամ չկա։ «Կանոնակարգող խորհուրդը ներկայացուցիչներին հրավիրելու է ներկայացուցիչների ժողովին և նրանք հնարավորություն են ունենալու ձևավորել վարչական խորհուրդ՝ ընտրելով նախորդ վարչական խորհրդի անդամներին»։ Գուլյանն ու ազատված տնօրեն Սամվել Համբարձումյանը առանձին քննարկում ունեցան։ Բողոքի ակցիայի մասնակիցները ավարտեցին իրենց ակցիան պնդելով, որ թույլ չեն տալու իրենց ընտրած տնօրենին հեռացնել։


Առաջին ամենակարևոր հարցը պետական կառավարման որակի բարձրացումն է։ Այս մասին Նյու Յորքում հայ համայնքի հետ հանդիպմանն ասել է վարչապետ Նիկոլ Փաշինյանը՝ պատասխանելով Հայաստանի ամենակարևոր խնդիրների մասին հարցին։ Նա բերեց նախկինում կոռումպացված պաշտոնյայի օրինակը, որը ներկայում շարունակում է աշխատել։ Նախկինում, երբ թղթապանակը դրվում էր այդ պաշտոնյայի սեղանին, նա գիտեր, որ գրպանն է դնելու 100 դոլար, որպեսզի լուծի հարցը, և դա նրա համար շատ կոնկրետ խթան էր։ Նիկոլ Փաշինյանի խոսքով, հիմա այդ նույն թղթապանակը իր սեղանին է, ինքն ասում է՝ ինչ ունեմ մեջը ու թղթապանակներն ամիսներով մնում են սեղաններին։ Այդ պաշտոնյան շահագրգռվածություն չունի, մի հատ էլ նեղված է, որ փակել են կողմնակի եկամուտի ճանապարհը։ «Մեր խնդիրն այս թղթապանակի արագ շրջանառության հարցի լուծումն է»,- ասել է Փաշինյանը։ Վարչապետի խոսքով, մեկ այլ խնդիր է որակյալ կադրերի հեռանալը համակարգից ցածր աշխատավարձի պատճառով։ «Պետք է աշխատավարձը բարձրացնել, բայց եթե հիմա բարձրացնենք աշխատավարձը, կստացվի, որ ամբողջ ուռճացված համակարգի աշխատավարձը բարձրացնում ենք, նաև նրանց, ովքեր այդտեղ չպետք է լինեին։ Նախարարությունները կրճատեցինք, հաջորդ փուլում պետք է տարբերակենք լավ ու վատ աշխատողներին, վատ աշխատողներին հեռացնենք համակարգից, որպեսզնի խնայված միջոցներով բարձրացնենք լավ աշխատողների աշխատավարձը»,- նշել է Փաշինյանը։


Օգոստոսի 25-ին ժամը 16։11-ին Ստեփանակերտ քաղաքի բնակչից ճգնաժամային կառավարման կենտրոն ահազանգ է ստացվել, որ Վանք-Ստեփանակերտ 11-րդ կմ վրա տեղի է ունեցել ՃՏՊ։ Նախնական տվյալներով իրար են բախվել ավտոմեքենաներ, անհրաժեշտ է փրկարարների օգնությունը։ Այս մասին հայտնում են Արցախի Արտակարգ իրավիճակների պետական ծառայությունից։ Պարզվել է, որ իրար են բախվել Ստեփանակերտ քաղաքի բնակիչ Կարեն Դանիելյանի (ծնվ. 1974 թ.) վարած «ԼԵՔՍՈՒՍ RX 330» մակնիշի և Ասկերանի շրջանի Նախիջևանիկ համայնքի բնակիչ Գուրգեն Ավագյանի (ծնվ. 1992 թ.) վարած «ՎԱԶ-2107» մակնիշի ավտոմեքենաները։ ՃՏՊ-ի արդյունքում «ՎԱԶ-2107» մակնիշի ավտոմեքենայի վարորդին շտապ օգնության ավտոմեքենայով տարբեր աստիճանի մարմնական վնասվածքներով տեղափոխել են «Հանրապետական բժշկական կենտրոն» ՓԲԸ։ Ըստ բժիշկներից ստացված տեղեկության տուժածի վիճակը գնահատվել է ծանր։


ՀՀ ԱԺ պաշտպանության և անվտանգության հարցերի մշտական հանձնաժողովի նախագահ Անդրանիկ Քոչարյանը և Զինված ուժերի ժողովրդավարական վերահսկողության Ժնևի կենտրոնի (DCAF) ղեկավարի տեղակալ Անտյե Ֆրիտցը մայիսի 15-ին ստորագրել են Փոխըմբռնման հուշագիր։ Նպատակն է բարձրացնել Հայաստանի Հանրապետությունում պաշտպանության, ազգային անվտանգության, ոստիկանության և արտակարգ իրավիճակների կառավարման ոլորտների ժողովրդական վերահսկողությունը։ Հուշագրով ընդգծվել է պաշտպանության և անվտանգության ոլորտներում թափանցիկության և հաշվետվողականության կարևորությունը, մշտական հանձնաժողովի մասնագիտական կարողությունների զարգացման, ինչպես նաև արդյունավետ խորհրդարանական վերահսկողության և հսկողության անհրաժեշտ գործիքների կատարելագործման անհրաժեշտությունը։ Երկկողմ հաստատվել է երկու տարվա գործողությունների նախագիծ։


2020 թվականին Ռուսաստանը և Թուրքիան, մեծ հավանականությամբ, պայմանագիր կստորագրեն Անկարային Ս-400 Տրիումֆ ԶՀՀ լրացուցիչ խմբաքանակի մատակարարման մասին, հայտնում է «Ինտերֆաքսը»՝ վկայակոչելով Ռուսաստանի Ռազմատեխնիկական համագործակցության դաշնային ծառայության տնօրեն Դմիտրի Շուգաևին։ «Մենք այս հարցի շուրջ համաչափ աշխատում ենք։ Ամենագլխավորն այն է, որ երկու կողմից այս ոլորտում համագործակցությունը շարունակելու տրամադրվածություն կա»,- հայտարարել է Շուգաևը։ Ավելի վաղ Թուրքիայի կողմից Ս-400-ի լրացուցիչ խմբաքանակի հնարավոր գնման մասին խոսել էին ՌԴ փոխվարչապետ Յուրի Բորիսովը և «Ռոսօբորոնէքսպորտի» ղեկավար Ալեքսանդր Միխեևը։ Թուրքիան Ռուսաստանից Ս-400-ի 4 դիվիզիոն է գնել։ Հոկտեմբերի 23-ին «Ռոսօբորոնէքսպորտից» նշել էին, որ Ռուսաստանը այդ պայմանագիրը ժամկետից շուտ է կատարել՝ Թուրքիային մատակարարելով Ս-400 համակարգի բոլոր տարրերը, ներառյալ հրթիռները։


Հայաստանի և Չինաստանի կառավարությունների միջև բարձր մակարդակով հանդիպումները կշարունակվեն։ Այս մասին մայիսի 29-ին խորհրդարանական հարցուպատասխանի ժամանակ ասել է Հայաստանի արտաքին գործերի նախարար Զոհրաբ Մնացականյանը՝ պատասխանելով «Իմ քայլը» դաշինքի պատգամավոր Արմեն Փամբուխչյանի հարցին։ Նրա խոսքով՝ քաղաքական երկխոսությունը կողմերի միջև կշարունակվի, քանի որ Հայաստանի և Չինաստանի համագործակցության օրակարգը բավական լայն է։ «Դա վերաբերում է մեր հարաբերություններին տարբեր ոլորտներում, ներառյալ տնտեսականը։ Այս փուլում մենք կարողացանք գրանցել բավական շոշափելի արդյունք։ Խոսքը Չինաստանի հետ վիզային ռեժիմի պարզեցման համաձայնագրի մասին է, որը դեռ պետք է որոշակի գործընթացներ և ստորագրման փուլ անցնի»,- ասել է Հայաստանի ԱԳՆ ղեկավարը։ Ընդ որում, ինչպես նշել է Մնացականյանը, դա թույլ կտա պարզեցնել շփումը երկու ժողովուրդների միջև բոլոր մակարդակներում, հատկապես այն հարցերում, որոնք վերաբերում են տնտեսական համագործակցությանը։


ԿԺԴՀ-ի և Կորեայի Հանրապետության իշխանությունները կստեղծեն տնտեսական միություն Եվրամիության նման առաջիկա 10-15 տարիների ընթացքում։ 	Այդպիսի կարծիք է արտահայտել դիվանագիտության և ազգային անվտանգության հարցերով Կորեայի Հանրապետության նախագահի օգնական Մուն Չժոն Ինը ՏԱՍՍ-ի թղթակցի հետ զրույցում։ «Ազգային միավորում ստեղծելու համար շատ ժամանակ է անհրաժեշտ. Հյուսիսն, ըստ ամենայնի, զգալիորեն տարբերվում է [Հարավային Կորեայից], դեռ ավելին, իրավիճակը միանշանակ չէ [ԿԺԴՀ-ի հետ փոխհարաբերությունների առումով] Չինաստանի և ԱՄՆ-ի հետ։ Միությունը պարզ չի լինի, և որպեսզի մեզ հաջողվի ստեղծել այն, անհրաժեշտ է համաձայնության գալ,- ասել է Մուն Չժոն Ինը, որը ժամանել էր «Թայխե» միջազգային ֆորումին։- Միաժամանակ անհրաժեշտ է ուշադրություն դարձնել Փհենյանի դեմ միջազգային տնտեսական պատժամիջոցներին։ ԿԺԴՀ-ը, ինչպես և Չինաստանը, ժամանակի հետ կփոխվեն և հնարավոր կլինի ստեղծել տնտեսական միությունը Եվրամիության պես։ Դա տեղի կունենա հնարավոր է արդեն 10-15 տարի անց»։ Նախագահի խորհրդականի խոսքով՝ կորեական ազգության միավորման համար նախ պետք է ստեղծել հուսալի և արդյունավետ մեխանիզմ բարձր մակարդակում բանակցությունների համար, ինչպես նաև Փհենյանի և Սեուլի միջև միջխորհրդարանական և միջնախարարական փոխանակման ձևաչափեր։ «Կա այսպես կոչված Կորեական դաշնություն ձևավորելու մտահղացում, որում կանդամակցեն երկու կառավարական համակարգեր և երկու հասարակարգ՝ կապիտալիստական և սոցիալիստական։ Պետականության այդպիսի ձևը Սեուլը չի ցանկանում»,- ընդգծել է Մուն Չժոն Ինը։ Նա պարզաբանել է, որ Հյուսիսի հետ միավորման սկզբնական փուլում հարավկորեական իշխանությունները մտադիր են պահպանել «մեկ ազգի գոյությունը երկու պետություններում», երկու քաղաքական համակարգերը և երկու անկախ կառավարությունները, ինչպես նաև զուգահեռ զարգացնել համագործակցությունը, խթանել մարդկանց ազատ տեղաշարժը և ապրանքների շրջանառությունը ԿԺԴՀ-ի և Կորեայի Հանրապետության միջև, տնտեսական ինտեգրման ճանապարհով ապահովել ԵՄ-ի օրինակով համատեղ զարգացումը, և այնուհետև աստիճանաբար «իսկապես» միավորել երկու երկրները։


ՀՀ վարչապետ Նիկոլ Փաշինյանի ընտանիքի անդամները քաղաքական ակտիվություն միշտ ցուցաբերել են։ Այդ մասին այսօր՝ հունվարի 25-ին, Սյունիքի մարզկենտրոն Կապան քաղաքում հրավիրած իր ասուլիսի ժամանակ ասաց Նիկոլ Փաշինյանը։ «Ես չեմ նեղվում, ես ուշադրություն եմ հրավիրում այն փաստի վրա, որ իմ ընտանիքը քաղաքական ակտիվություն միշտ ցուցաբերել է։ Ասում են՝ ինչի է հարցազրույց տալիս ձեր դուստրը։ Իմ որդին և դուստրը հարցազրույցներ են սկսել տալ «Կոշ» և «Արթիկ» ՔԿՀ-ների պատերի տակ։ Ասում են՝ ինչո՞ւ է ակտիվ ձեր կինը, վերջերս հրապարկվեց փաստ, երբ բանտում էի, նա քաղաքականապես ակտիվ էր։ Մենք ուզում ենք, որ ՀՀ քաղաքացիները լինեն ակտիվ։ Ես քաջալերում եմ իմ ընտանիքի անդամներին, որպեսզի նրանք իրենց ակտիվությամբ քաջալերեն ուրիշ կանանց՝ լինել հանրային քաղաքական իմաստով ավելի ակտիվ»։


Գալուստ Պողոսյանը նշանակվել է Քաղաքացիական ավիացիայի կոմիտեի նախագահի տեղակալ։ «Քաղաքացիական ավիացիայի կոմիտեի ողջ անձնակազմը մաղթում է պարոն Պողոսյանին բեղմնավոր աշխատանք, նորանոր հաջողություններ և ձեռքբերումներ այդ պատասխանատու պաշտոնում։ Ստորև ներկայացնում ենք Գալուստ Պողոսյանի կենսագրությունը։ Ծննդյան տարեթիվ, ամսաթիվ, ծննդավայր 1979թ., հուլիսի 6, ք. Երևան Կրթություն 1999-2001թթ.-Երևանի Ավիաուսումնական կենտրոն, ավիակարգավար 2001-2004թթ.-Ռիգայի Աերոնավիգացիոն ինստիտուտ, ինժեներ-ավիակարգավար 2005-2009թթ.-Սանկտ-Պետերբուրգի Քաղաքացիական ավիացիայի պետական համալսարանի ասպիրանտուրա Աշխատանքային գործունեություն 1995-1997թթ.- «Զվարթնոց» օդանավակայան՝ օպերատոր 1999-2001թթ.- «Հայաէրոնավիգացիա» ՓԲԸ Աերոդրոմային կարգավարական կետ՝ օպերատոր 2001-2003թթ.- «Հայաէրոնավիգացիա» ՓԲԸ Շրջանային կարգավարական կետ՝ կարգավար 200 3-2004թթ.- «Հայաէրոնավիգացիա» ՓԲԸ՝ ավագ կարգավար 2004-2006թթ.- «Հայաէրոնավիգացիա» ՓԲԸ՝ թռիչքների ղեկավար 2006-2010թթ.- «Հայաէրոնավիգացիա» ՓԲԸ՝ Օդային երթևեկության կառավարման կենտրոնի պետ 2010-2012թթ.- Թռիչքների անվտանգություն՝ առաջատար մասնագետ 2012-2018թթ.- Հայաստանի Հանրապետության կառավարությանն առընթեր քաղաքացիական ավիացիայի գլխավոր վարչության օդանավակայանների սերտիֆիկացման և օդային երթևեկության կազմակերպման վարչության պետ 2018թ-ից - Քաղաքացիական ավիացիայի կոմիտեի օդանավակայանների սերտիֆիկացման և օդային երթևեկության կազմակերպման վարչության պետ։ Այլ տվյալներ 1997-1999թթ.- ծառայել է Հայաստանի Հանրապետության Ազգային բանակում։ 2006թ-ից - Համագործակցություն ԵՎՐԱԿՈՆՏՐՈԼ միջազգային կազմակերպության հետ։ Ամուսնացած է՝ ունի երեք դուստր։ Հարգանքով՝ Քաղաքացիական ավիացիայի կոմիտե»,- գրված է գերատեսչության ֆեյսբուքյան էջում։


Մայիսի 6-ին Բրատիսլավայում տեղի ունեցավ Վիշեգրադյան քառյակի և Արևելյան գործընկերության երկրների նախարարական հանդիպումը, որտեղ ելույթ է ունեցել նաև ՀՀ ԱԳ նախարար Զոհրաբ Մնացականյանը։ ԱԳՆ-ից NEWS.am-ին հայտնում են, որ հանդիպմանը մասնակցեցին Վիշեգրադյան քառյակի երկրներ Սլովակիայի ԱԳ նախարար Միրոսլավ Լայչակը, Չեխիայի ԱԳ նախարար Թոմաս Պետրիչեկը, Հունգարիայի ԱԳ նախարար Պետեր Սիյարտոն, Լեհաստանի ԱԳ նախարար Յացեկ Չապուտովիչը, Եվրոպական հանձնաժողովի հարևանության և ընդլայնման հարցերով հանձնակատար Յոհաննես Հանը, Արևելյան գործընկերության անդամ երկրներ Հայաստանի, Մոլդովայի, Վրաստանի ԱԳ նախարարներ և Ադրբեջանի, Բելառուսի, Ուկրաինայի ԱԳ նախարարի տեղակալներ։ Իր խոսքում Հայաստանի ԱԳ նախարար Զոհրաբ Մնացականյանը կարևորեց նման ձևաչափով հանդիպման անցկացումը Բրյուսելում կայանալիք Արևելյան գործընկերության տասնամյակին նվիրված նախարարական հանդիպմանը և բարձրաստիճան համաժողովին ընդառաջ, ինչը հնարավորություն է ընձեռնում վերլուծել Արևելյան գործընկերության անցած 10 տարիների ձեռքբերումները և մտքեր փոխանակել հաջորդ տասնամյակի տեսլականի շուրջ նաև Վիշեգրադյան քառյակի հետ։ Հանդես գալով նախարարական հանդիպմանը՝ ՀՀ ԱԳ Զոհրաբ Մնացականյանը Արևելյան գործընկերությունը բնութագրեց որպես ԵՄ հետ ՀՀ-ի համագործակցությունն օժանդակող կարևոր հարթակ։ Հայաստանի արտաքին քաղաքական գերատեսչության ղեկավարն առավել կարևորեց Արևելյան գործընկերության շրջանակում առանձին երկրների հետ իրականացվող համագործակցության տարբերակման և համախմբման մոտեցումների համադրումը, ինչպես նաև Արևելյան գործընկերության վերաբերյալ ԵՄ անդամ երկրների շրջանում համաձայնեցված ընկալման ձևավորումը։ Այս տեսակետից առանձնահատուկ ընդգծվեց, որ Հայաստանի համար Արևելյան գործընկերությունը եվրոպական ընդհանուր արժեհամակարգի վրա հիմնված գործընկերություն է։ Հայաստանի ԱԳ նախարարը շեշտեց, որ Արևելյան գործընկերության հիմքում պետք է լինի մարդը, նրա իրավունքների և ազատությունների առաջմղումը և ըստ այդմ մարդկանց միջև շփումների խրախուսումը։ Այս համատեքստում նախարար Մնացականյանն արժևորեց մուտքի արտոնագրերի ազատականացումը, որը նոր խթան կհանդիսանա Հայաստանի և ԵՄ անդամ պետությունների գործընկերության ամրապնդման համար։ Անդրադառնալով անվտանգության խնդիրներին և հակամարտությունների ազդեցություններին՝ Հայաստանի արտաքին քաղաքական գերատեսչության ղեկավարն առանձնահատուկ ընդգծեց, որ հակամարտային իրավիճակները տարբեր են և ունեն տարբեր ազդեցություն գործընկեր երկրների վրա, այդ իսկ պատճառով անհրաժեշտ է ցուցաբերել յուրովի մոտեցում՝ կապված կոնկրետ իրավիճակների առանձնահատկությունից։ Նախարար Մնացականյանը բարձր գնահատեց Հայաստան-Եվրամիություն գործընկերությունը կարգավորող շրջանակային համաձայնագիր ՀԸԳՀ-ն, որը, ի թիվս այլ հնարավորությունների, կարող է նպաստել Հայաստանի տնտեսական զարգացման և արդիականացման օրակարգի առաջմղմանը, ներառյալ ոլորտային համագործակցության միջոցով։ Այս տեսակետից նախարար Մնացականյանը կարևորեց փոխկապակցվածության տարածաշրջանային ծրագրերի համաչափ զարգացումը։


Բազմաթիվ ուսանողներից ահազանգեր եմ ստանում, որ համալսարանի նոր ղեկավարությունից շատերը, իմ ընկերը ներկայանալով, շարունակաբար քարոզում են ուսանողներին, թե իբր ես ասել եմ, որ հաստատ չեմ վերադառնալու, և իրենց պայքարն անիմաստ է։ Այս մասին ֆեյսբուքյան իր էջում գրել է ՀՊՏՀ նախկին ռեկտորի պաշտոնակատար Ռուբեն Հայրապետյանը։ «Նա իմ ընկերն է, հաստատ գիտեմ, որ չի ուզում վերադառնալ», «թողե՛ք, որ մի քիչ հանգստանա, հենց ինքը չի ուզում», «նրա գաղափարները լրիվ կիսում ենք և շարունակելու ենք իր գործը», «աղջիկ (տղա) ջան, ինչո՞ւ ես այս նյութերով կիսվում, պայքարում, անիմաստ է, չի գալու ինքը, հաստատ բան եմ ասում», և այլն։ Սիրելի՛ ուսանողներ, պաշտոնապես հայտարարում եմ՝ նա, ով երբևէ ձեզ նմանատիպ խոսք է ասել կամ կասի, ոչ միայն իմ ընկերը չէ, այլև զբաղված է իմ մասին ստոր ստախոսությամբ։ Անգամ չէի անդրադառնա այս թեմային, ինքս եմ խնդրել դադարեցնել դասադուլի ձևով պայքարը, սակայն չեմ կարող հանդուրժել իմ անունից ուսանողներին մանիպուլացնելու նենգ փորձերը։ Ընդ որում, իմ այս նույն «ընկերները» ուսանողների և նոր մասնագետների սիրտը շահելու համար հանդես են գալիս որպես իմ բարեկամ, իսկ զուգահեռաբար ամոթալի հրճվանքով կեղծ «ֆինանսական խախտումներ» են ներկայացնում ոստիկանություն, միայն թե ինձ վնասեն։ Հ.Գ. Որպեսզի պարզ լինի, որ իմ անունից կեղծ ընկերներիս բոլոր այլ տեսակի պնդումները ստախոսություն են, հիշեցնեմ միակ ճշմարիտը. «իմ դիրքորոշումը եղել է, կա և լինելու է նույնը. այդ աշխատանքն ինձ համար, ի տարբերություն շատերի, բացառապես ալտրուիստական է, և հետևաբար՝ իմ լինել կամ չլինելը կախված է երկու հիմնական շահառուների՝ ուսանողների և պետության համատեղ ցանկությունից»,- նշել է նա։


Վենեսուելայի Սահմանադրական ասամբլեան որոշել է խորհրդարանական իմունիտետից զրկել ընդդիմության կողմից վերահսկվող Բոլիվարական Հանրապետության ազգային ասամբլեայի չորս պատգամավորի «հայրենիքի դավաճանության» պատճառով, տեղեկացնում է ՏԱՍՍ-ը՝ հղում կատարելով EFE գործակալությանը։ Նրա տվյալներով՝ սկսված հետաքննության պատճառով իմունիտետից կզրկվեն Խորխե Միլյանը, Էռնան Քլարեթ Ալեման Պերեսը, Կառլոս Ալբերտո Լոսանո Պարան և Լուիս Ստեֆանյելին, որոնք ներկայացնում են խոշոր ընդդիմադիր կուսակցություններ։ Ավելի վաղ Վենեսուելայի Գերագույն դատարանը բավարարել էր դատախազության՝ պատգամավորներին «հայրենիքի դավաճանության, դավադրության և ապստամբության հրահրելու» մեղադրանք ներկայացնելու հայցադիմումը։


Պրոդյուսեր, ռեժիսոր Ելենա Արշակյանի թիմը նոր հեռուստասերիալ է նկարահանում։ «Շիրազի վարդը» իրական պատմության հիման վրա նկարահանվող նախագծի նկարահանումներին եղել է նաև BlogNews.am-ը։ Ի դեպ, սա առաջին հայկական հեռուստասերիալն է, որը ցուցադրվել է 4K որակով և հասանելի կլինի միայն Ucom ցանցում գործող ArmeniaPremium-ի բաժանորդների համար։ «Շիրազն այն քաղաքն է, որտեղ ծնվել և մեծացել է մեր հերոսուհին՝ Վարդը։ Այնպես է ստացվում, որ մեր հերոսուհին հայտնվում է պարսկական ընտանիքում և դաստիարակվում է պարսկական ավանդույթներով։ Նա մի օր կանգնում է այն հարցի առաջ, թե ով է ինքը»։ Ելենան պատմում է, որ նմանատիպ պատմություններ շատ կան, և նմանատիպ պատմություններից մեկն էլ որոշեցին էկրանավորել․ «Մեր գլխավոր հերոսուհին բավականին բարդ իրավիճակում է հայտնվում, որպեսզի հասկանա, թե ով է։ Նկարահանումներն իրականացրել ենք Թեհրանում, Շիրազում, Հայաստանում»։ Հեռուստասերիալում ներգրաված են ազգությամբ պարսիկ և հայ դերասաններ՝ Դավիթ Աֆրիկյանը, Էլեն Սարգսյանը, Օլյա Հակոբյանը, Սիսիան Սեփանյանը, Դավիթ Մարդյանը, Հրաչյա Գասպարյանը, Սամվել Սարգսյանը, Հմայակ Հակոբյանը, Իրինա Հարությունյանը, ինչպես նաև Անի Երանյանը, ով վերջին տարիներին բնակվում էր Մոսկվայում և հայկական նախագծերում չէր նկարահանվում. «Շատ մեծ սիրով ընդունեց նկարահանվելու առաջարկը և այս պահին գտնվում է Հայաստանում, որպեսզի մասնակցի նկարահանումներին։ Դերը հետաքրքրեց Անիին, որովհետև այսպիսի կերպարում նա դեռևս չի եղել։ Ի դեպ, հերոսուհու անունն էլ Ելենա է»։


Եվրամիությունը նախազգուշացրել է Թուրքիային Լիբիայում հակամարտության թեժացման մասին՝ Անկարայի ռազմական միջամտության դեպքում։ Այս մասին ասվում է ԵՄ արտաքին քաղաքական ծառայության հայտարարությունում։ «Եվրամիությունը խոր անհանգստություն է հայտնում թուրքական խորհրդարանի հունվարի 2-ի որոշման առիթով, որով թույլատրվում է թուրքական զինվորականներ ուղարկել Լիբիա։ ԵՄ-ը խորապես համոզված է, որ լիբիական հակամարտությունը ռազմական լուծում չունի։ Ցանկացած գործողություն, որն ուղղված է կռվող կողմերից մեկի աջակցությանը, կհանգեցնի երկրի հետագա ապակայունացման ամբողջ տարածաշրջանում։ Անհրաժեշտ է, որպեսզի ԵՄ բոլոր միջազգային գործընկերները հետևեն Լիբիային զենքի մատակարարման ՄԱԿ էմբարգոյին և ՄԱԿ գլխավոր քարտուղարի՝ Լիբիայի գծով հատուկ ներկայացուցիչ Հասան Սալամեի խաղաղ ջանքերին»,- ասվում է հայտարարությունում, տեղեկացնում է ՏԱՍՍ-ը։ Թուրքիայի խորհրդարանը նախօրեին հավանություն է տվել օրինագծին, որով նախատեսվում է Լիբիա թուրք զինվորականներ ուղարկելու հնարավորություն։ Ինչպես ավելի վաղ պարզաբանել էր Sozcu թերթը, այդ օրինագծի շրջանակում առաջին փուլում կարող է խոսք լինել զինվորական մասնագետներ ուղարկելու մասին, որպեսզի ուսուցանեն Լիբիայի ազգային համաձայնության կառավարության (ԱՀ) մարտիկներին։ Պարբերականի հավաստիացմամբ, Անկարան կարող է դիտարկել թուրք կոնստրուկտորների ստեղծած զենքի մատակարարման հնարավորությունը։ Թուրքիայի նախագահը քանիցս հայտարարել է Լիբիա զինվորականներ ուղարկելու պատրաստակամության մասին, եթե Լիբիայի ԱՀ կառավարությունը Տրիպոլիում օգնություն խնդրի իրենից։ Ներկայում Լիբիայում զուգահեռ գոյություն ունի գործադիր իշխանության երկու մարմին. Ֆաեզ Սարաջի միջազգայնորեն ճանաչված Ազգային համաձայնության կառավարությունը և Աբդալա Աբդուռահման աթ Թանիի ժամանակավոր կառավարությունը, որը գործում է երկրի արևելքում՝ խորհրդարանի և ֆելդմարշալ Խալիֆա Հաֆթարի գլխավորած Լիբիական ազգային բանակի աջակցությամբ։ 2019 թվականի դեկտեմբերի 12-ին Հաֆթարը հայտարարեց, որ վճռական հարձակում է սկսում Տրիպոլիի դեմ։ Լիբիայի պետականությունը փաստացի դադարել է գոյություն ունենալ 2011-ին ՆԱՏՕ ուժերի կողմից երկրի ութամսյա ռմբակոծումներից հետո։ Այն ժամանակ դաշինքը աջակցեց Բենգազի քաղաքի ապստամբներին՝ նրանց համար ապահովելով հաղթանակ կառավարական ուժերի դեմ պատերազմում, ուժեղացված օդային հարվածների օգնությամբ։ ՆԱՏՕ գործողությունն ավարտվեց 2011-ի հոկտեմբերին, Լիբիայի նախագահ Մուամար Քադաֆիի սպանությունից անմիջապես հետո։ ԵՄ երկրների մեծ մասը ակտիվ մասնակցություն ունեցավ լիբիական կառավարական ուժերի դեմ գործողությանը։


2019-ի առաջին կիսամյակի տվյալներով, գազի փոխադրման, բաշխման համակարգերում ու էլեկտրաէներգիայի բաշխիչ ցանցերում կորուստները գտնվում են նվազագույն մակարդակի վրա։ Այս մասին Facebook-ի իր էջում գրել է ԱԺ «Իմ քայլը» խմբակցության պատգամավոր Արտակ Մանուկյանը։ «Ի լրումն, ջրի ոլորտում կորուստները նվազել են շուրջ 3%-ով»,- հավելել է նա։


Հայաստանում Ռուսաստանի դեսպանի հայտարարությունից հետո, որ հայ-ռուսական հարաբերությունները պետք է ադապտացվեն փոփոխվող աշխարհին ու իրողություններին, Հայաստանի ԱԳՆ-ն հայտարարություն է տարածել Նախիջևանի Ագուլիսում հայերի ջարդերի 100-ամյակի առթիվ։ «Ադրբեջանական իշխանությունները, վերջնականապես հայաթափելով Նախիջևանը, իրականացրեցին նաև հայկական մշակութային ժառանգության համակարգված և զանգվածային ոչնչացումը։ Արդյունքում ամբողջովին ավերվեցին հազարավոր քրիստոնեական հուշարձաններ՝ այդ թվում եկեղեցիներ, վանքեր և խաչքարեր՝ Ջուղայում, Ագուլիսում և այլուր։ Այսօր, այս ողբերգական դեպքերից հարյուր տարի անց Հայաստանն առավել քան վճռական է պաշտպանելու և ապահովելու հայ ժողովրդի գոյության և խաղաղ զարգացման իրավունքն իր պատմական հայրենիքում, այդ թվում՝ Արցախում», - նշված է ԱԳՆ հայտարարությունում։ Ագուլիսը միջնադարյան հայկական քաղաք է Նախիջևանում, որի արմատները ձգվում են մինչև հնագույն ժամանակներ։ Նախքան խորհրդայնացումը քաղաքը խոշոր հանգույց էր տարածաշրջանում, ինչպես ամբողջ Նախիջևանը։ Նախիջևանի թեման ներկայում ավելի ակտուալ է դառնում, քան Ղարաբաղը։ Պատահական չէ, որ Հայաստանի ԱԳՆ հայտարարությունը հնչել է Ռուսաստանի դեսպանի մամուլի ասուլիսից հետո։ Նախիջևանն Ադրբեջանին է փոխանցվել Մոսկվայի 1921 թ. ռուս-թուրքական պայմանագրով։ Հայաստանի ԱԳՆ հայտարարությունն ուղերձ է Ռուսաստանին, ուղերձ է նրանց, ովքեր կարծում են, որ հայերին կարելի է շարունակել վախեցնել ցեղասպանությամբ և մշակութային ջարդերով՝ ստիպելով ապրել սահմաններում, որոնք որոշվել են առանց Հայաստանի ստորագրված պայմանագրով։ Դա նոր իրողություններին ադապտացվելու կոչ է։ Մոսկվայում հասկանում են, որ Նախիջևանի հարցը ակտուալանում է՝ 1921 թ պայմանագրի 100-ամյակին ընդառաջ։ Օրերս փոխվել է հայ-թուրքական սահմանին գտնվող Նորշեն գյուղի անցագրային ռեժիմը։ Հաջորդ տարվանից բոլոր ցանկացողները կարող են ազատ, առանց ռուս սահմանապահների թույլտվության մտնել Շիրակի մարզի Նորշեն (Խարկով) գյուղ, որը Անի բերդաքաղաքից բաժանված է միայն Ախուրյան գետով։ Հայաստանը փորձում է պահպանել ու սուվերեն վերահսկողություն հաստատել իր սահմանների վրա՝ հայտարարելով հայ ժողովրդի ժառանգությունը պաշտպանելու և պատմական հայրենիքում ապրելու իրավունքի մասին։


Ռուսաստանի նախագահ Վլադիմիր Պուտինը հայտարարել Է միջազգային իրադրության ուժգնացող անկայունության մասին։ Այդ մասին ասված Է Դիվանագիտական աշխատողի օրվա առթիվ պետության ղեկավարի շնորհավորական հեռագրում, որը փետրվարի 10-ին հրապարակվել Է Կրեմլի կայքում։ «Պահանջվում են Էլ ավելի ակտիվ գործողություններ՝ նպատակամիտված ռազմավարական կայունության ապահովմանը, արդարացի աշխարհակարգի ձևավորմանը»,- ասել է նա։ Ըստ որում նախագահը նշել է ռուս դիվանագետների վաստակը տարբեր ուղղություններում, մասնավորապես, սիրիական կարգավորման բնագավառում։ Փետրվարի 5-ին Պուտինը հայտարարել էր, որ մարդկությունը վտանգավոր սահմանագծի Է մոտեցել տարածաշրջանային հակամարտությունների և սպառազինությունների նկատմամբ վերահսկողության համակարգի ոչնչացման պատճառով։


ՀՀ ԶՈՒ գլխավոր շտաբի պետ, գեներալ-լեյտենանտ Արտակ Դավթյանը հունվարի 14-ին Բրյուսելում՝ ՆԱՏՕ-ի կենտրոնակայանում, մասնակցել է «Վճռական աջակցություն» և «Կոսովոյի ուժեր» առաքելությունների ձևաչափերով ՆԱՏՕ-ի ռազմական կոմիտեի՝ գլխավոր շտաբերի պետերի մակարդակով նիստերին։ Այս մասին հայտնում են ՀՀ ՊՆ-ից։


Հանրապետության նախագահ Արմեն Սարգսյանը հանրահայտ տիեզերագնաց Ալեքսեյ Լեոնովի մահվան կապակցությամբ ցավակցական հեռագիր է հղել նրա ընտանիքին։ Ինչպես տեղեկացրին ՀՀ նախագահի աշխատակազմի հասարակայնության հետ կապերի վարչությունից, հեռագրում, մասնավորապես,ասվում է․ «Խորը ցավով տեղեկացա Ալեքսեյ Լեոնովի՝ մարդ-լեգենդի մահվան մասին, որը հավերժ կմնա մարդկության պատմության մեջ։ Ալեքսեյ Լեոնովը բազմիցս եղել է Հայաստանում, մեզ մոտ նրան լավ էին ճանաչում և անկեղծորեն սիրում էին։ Իբրև նկարիչ՝ նրա ստեղծագործությունները բարձր է գնահատել հայ մեծանուն գեղանկարիչ Մարտիրոս Սարյանը։ Ալեքսեյ Լեոնովի անունը հավերժ կմնա մարդկանց հիշողության մեջ, ինչպես պատմության մեջ մնաց Յուրի Գագարինը, ինչպես հիշում են մայրցամաքներ հայտնաբերած ճանապարհորդներին և մեծ գիտնականներին, որոնք դարակազմիկ գիտական բացահայտումներ են իրականացրել։ Նմանօրինակ մարդկանց կենդանության օրոք կանգնեցնում են հուշարձաններ, նվիրում են փոստային նամականիշներ, նրանց անունը միլիոնների շուրթերին է, նրանք շրջապատված են փառքով և համընդհանուր հարգանքով։ Հենց նման մեծություններից էր տիեզերագնաց-օդաչու, Խորհրդային Միության կրկնակի հերոս, գեներալ Ալեքսեյ Լեոնովը, որը մշտապես մնաց իբրև համեստ, անկեղծ և շփվող մարդ։


Հայաստանում ՌԴ դեսպանության պաշտոնական կայքում Ֆեյսբուքում Հայաստանում ՌԴ դեսպան Սերգեյ Կոպիրկինը մեկնաբանություններ է արել Հայաստանում անցկացրած արձակուրդի մասին։ «Առաջին արձակուրդս ընտանիքիս հետ անցկացրի հավատարմագրված երկրում, Ջերմուկում։ Տպավորվեցինք բնության գեղեցկությամբ և հարստությամբ։ Հայաստանին ցանկանում ենք հաջողություններ ամառանոցային և զբոսաշրջային պոտենցիալի զարգացման գործում։ Ուրախ ենք, որ այն ըստ արժանվույն է գնահատվում շատ ռուսաստանցիների կողմից»,- նշել է դեսպանը։


«Վարչապետից նոր երգի ստեղծման առաջարկ եմ ստացել։ Իր վերջին բանաստեղծության վրա»,- այս մասին ֆեյսբուքյան իր էջում գրել է Հայկ Ստվերը։ Նա նաև «Իմ քայլը» երգի հեղինակն է, որ նույնպես գրվել է Նիկոլ Փաշինյանի խոսքերով։ Հիշեցնենք, որ վարչապետի վերջին բանաստեղծությունը նվիրված է Հանրաքվեին։ Հայկ Ստվերը ՀՀ ԱԺ գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովի նախագահ Մխիթար Հայրապետյանի եղբայրն է։


«Հուսով եմ, որ այսօրվա քննարկման արդյունքում կստեղծենք մշտապես գործող հարթակ՝ նոր առաջարկների քննարկման և իրագործման համար»,- այսօր Արցախում ընթացող «Համագործակցություն հանուն արդարության և խաղաղության» խորագրով Արցախի բարեկամների համաժողովում ասաց Արցախի արտաքին գործերի նախարար Մասիս Մայիլյանը։ Նրա խոսքով՝ այսօրվա միջոցառումը միջազգային հանրությանն ուղղված ազդակ կդառնա առ այն, որ Արցախի մեկուսացումն ու նրա քաղաքացիներին միջազգային համագործակցության հնարավորությունից զրկելն անթույլատրելի է։ «Մեր խորին համոզմամբ՝ մեկուսացումը պատերազմի շարունակությունն է, մինչդեռ համագործակցությունը խաղաղության հիմք է։ Եվ բոլորիս ընդհանուր խնդիրն է աշխատանք տանել այս հիմքի ամրապնդման ուղղությամբ՝ հանուն ողջ տարածաշրջանի խաղաղ ապագայի»,- ասաց Մայիլյանը։


Փետրվարի 5-ին Հայաստանի առանձին շրջաններում սպասվում են տեղումներ, լեռներում և նախալեռնային շրջաններում՝ ձյան տեսքով։ Տեղ-տեղ օդերևութաբանները կանխատեսում են հարավ-արևելյան քամու ուժգնացում՝ մինչև 19-24 մ/վ։ Ինչպես NEWS.am-ին հայտնել են «Հայպետհիդրոմետից», Երևանում հնարավոր են տեղումներ։ Առաջիկա գիշերը մայրաքաղաքում կլինի -1-3, վաղը՝ կեսօրից հետո՝ +5 +7 աստիճան։ Օդի ջերմաստիճանը մարզերում՝ Շիրակում գիշերը՝ -5-10, ցերեկը՝ 0-3, Կոտայքի լեռներում գիշերը՝ -5-10, ցերեկը՝ - 0-3, Կոտայքի նախալեռներում գիշերը՝ -2-4, ցերեկը՝ + 3 + 5, Սևանա լճի ավազանում գիշերը՝ -5-10, ցերեկը՝ 0-3, Լոռիում գիշերը՝ -2-5, ցերեկը՝ +2 +6, Տավուշում գիշերը՝ -2 +3, ցերեկը՝ +6 +11, Արագածոտնի լեռներում գիշերը՝ 5-10, ցերեկը՝ 0-3, Արագածոտնի նախալեռներում գիշերը՝ -1-3, ցերեկը՝ +4 +6, Արարատում գիշերը՝ -1-3, ցերեկը՝+5 +7, Արմավիրում գիշերը՝ -1-3, ցերեկը՝+5 +7, Վայոց ձորի լեռներում գիշերը՝ -5-10, ցերեկը՝ 0-3, Վայոց ձորի նախալեռներում գիշերը՝ -1-3, ցերեկը՝+5 +7, Սյունիքի հովիտներում գիշերը՝ 0 +5, ցերեկը՝ +9 +12, Սյունիքի նախալեռները գիշերը՝ -4 +1, ցերեկը՝ +4 +9, Լեռնային Ղարաբաղում գիշերը՝ 0 +3, ցերեկը՝ +7 +10 (հովիտներում գիշերը՝ -0 +5, ցերեկը՝ +9 +12)։


Արդյունաբերական ռոբոտները ավելի ու ավելի հանրահայտ են դառնում։ Ինչպես հայտնում է HighTech+-ը, հղում կատարելով Bloomberg-ին, ոլորտը վերականգնվել է համաշխարհային ճգնաժամի ընթացքում անկումից հետո և շարունակում է թափով աճել։ Ավտոմատացման խթաններից մեկը համարվում է աշխատավորներին վճարելու ծախսերը կրճատելու ցանկությունը։ Այս տրամաբանությամբ զարգացած երկրները, որտեղ աշխատավարձերը բարձր են, ռոբոտների կանցնեն ավելի արագ, քան զարգացող երկրները, որտեղ քիչ են վճարում։ Սակայն փաստացի աղքատ տարածաշրջաններում ռոբոտիզացիան ավելի արագ է ընթանում, քան հարուստ երկրներում։ Օրինակ, Հյուսիսային Ամերիկայում ռոբոտատեխնիկայի շուկայի ծավալով երկրորդ տեղը ԱՄՆ-ից հետո զբաղեցնում է ոչ թե Կանադան, այլ Մեքսիկան, որտեղ աշխատավարձի մակարդակը համարյա 10 անգամ ցածր է։ Ոլորտների մեծ մասում դիտարկվում է ռոբոտների մատակարարման կառուցվածքային աճ։ Դա նախևառաջ սննդի արդյունաբերությունն է, դեղագործությունը, բժշկությունը և սպառողական ապրանքների արտադրությունը։ Սակայն ավտոմոբիլային ոլորտում ռոբոտների պահանջարկը փուլային բնույթ է կրում։ Օրինակ, 2016-ից սկսած՝ ընկել է Ford և General Motors ընկերություններին ավտոմատիկայի վաճառքը։ Ապագայում միտումը, հավանաբար, կշարունակվի, չէ՞ որ ռոբոտները շարունակում են էժանանալ։ Մոտ 20 տարի առաջ արդյունաբերական ավտոմատի արժեքը գերազանցում էր 80 000 դոլարը։ Այսօր այն միջինը կազմում է 50 000 դոլար։ Դրա պատճառներից մեկը տեխնոլոգիաների կատարելագործումն է, ներառյալ՝ հաղորդիչները, ծրագրային ապահովումը և խորը ուսուցման ալգորիթմները։ Հյուսիսային Աֆրիկայի սահմաններից դուրս իրավիճակն այսքան միանշանակ չէ։ Օրինակ, Գերմանիայում արդյունաբերական ռոբոտների թիվը շարունակում է աճել։ Ճապոնիայում ավտոմատների թիվը 2012-2016թթ․ նվազում էր, այժմ կրկին համաչափ տեմպերով աճում է։ Արդյունաբերական ռոբոտատեխնիկայի ամենամեծ շուկան մնում է Չինաստանը։ Անցյալ տարի տեղական մատակարարումների ծավալը կազմել է 154 000 մեքենա։ Դա ավելի շատ է, քան Եվրոպայում և Ամերիկայում։ Ընդ որում, շուկան 1000 աշխատող մարդկանց ընկնող ռոբոտների թվով հեռու է հագեցվածությունից։ Չինաստանը զիջում է Սինգապուրին, Կորեային, Գերմանիային և Ճապոնիային։


«Ժողովուրդ» թերթը գրում է. «Իշխող «Քաղաքացիական պայմանագիր» կուսակցությունում առաջիկայում կադրային ու կանոնադրական փոփոխություններ են սպասվում։ ՔՊ վարչության անդամներից ԱԺ պատգամավորներ Վահագն Հովակիմյանը գլխավորում է կանոնադրության, ԱԺ փոխնախագահ Լենա Նազարյանը՝ ծրագրի նոր տարբերակների նախագծերի մշակմամբ զբաղվող աշխատանքային խումբը։ Բացի այդ, ԵԿՄ վարչության նախագահ ընտրվելուց հետո Սասուն Միքայելյանը հայտարարել է մայիսին «Քաղաքացիական պայմանագիր» կուսակցության վարչության նախագահի պաշտոնից հրաժարվելու մտադրության մասին, որպեսզի ԵԿՄ-ն չկուսակցականացվի։ «Ժողովուրդ» օրաթերթի հետ զրույցում Վահագն Հովակիմյանը տեղեկացրել է, որ Միքայելյանի հրաժարականի դեպքում փոխնախագահ Սուրեն Պապիկյանը կղեկավարի կուսակցությունը, մինչև իրենք նոր համագումար հրավիրեն, նոր վարչության կազմ ու վարչության նախագահ ընտրեն. «Այսինքն՝ մենք այդտեղ պարտադրված չենք արագ վարչության նախագահի ընտրություններ կազմակերպել, որովհետև կա վարչության նախագահի տեղակալ, որը որ վարչության նախագահի բացակայության ժամանակ պարտականությունները կատարում է»։ ՔՊ համագումարը հնարավոր է անցկացվի ամռանը, թեև կոնկրետ օրը դեռ որոշված չէ»։ Առավել մանրամասն՝ թերթի այսօրվա համարում։


Մեր խնդիրը Հայաստանում խորքային փոփոխություններ անելն է. Նիկոլ Փաշինյան Վարչապետ Նիկոլ Փաշինյանն աշխատանքային այցով գտնվում է Ամերիկայի Միացյալ Նահանգներում։ Նյու Յորք այցի առաջին օրվա ավարտին Նիկոլ Փաշինյանը և Աննա Հակոբյանը Նյու Յորքի Սուրբ Վարդան եկեղեցում հանդիպում են ունեցել տեղի հայ համայնքի շուրջ 500 ներկայացուցիչների հետ։ Եկեղեցու մուտքի մոտ Հայաստանի վարչապետին և նրա տիկնոջը դիմավորել են ԱՄՆ Հայոց Արևելյան թեմի առաջնորդ Դանիել Եպիսկոպոս Ֆընդիկյանը, Վիգեն Արքեպիսկոպոս Այքազյանը և Մեսրոպ վարդապետ Պարսամյանը։ Նյու Յորքի հայության ներկայացուցիչները Նիկոլ Փաշինյանին և Աննա Հակոբյանին դիմավորել են ջերմ ծափողջույններով և մեծ խանդավառությամբ։ Վարչապետ Նիկոլ Փաշինյանը ողջունել է Նյու Յորքի հայության հարյուրավոր ներկայացուցիչներին և հանդես եկել ելույթով. «Սիրելի հայրենակիցներ, ինձ համար իսկապես մեծ պատիվ և հաճույք է հանդիպել ձեզ հետ։ Անցյալ տարի, երբ մենք այցելեցինք եկեղեցի, ինչը ծրագրում նախատեսված չէր, որովհետև մտածում էինք, որ ժամանակի խնդիր կլինի, բայց այնպես ստացվեց, որ այցելեցինք, ափսոսանքի մեծ զգացում ունեցա, որ չենք պլանավորել նաև Նյու Յորքի հայության հետ հանդիպում։ Այս տարի մտածեցինք, որ չենք հեռանա Նյու Յորքից՝ առանց ձեզ հետ հանդիպելու։ Այնպես որ շատ ուրախ եմ։ Երեկ չէ առաջին օրը մենք Լոս Անջելեսում բավական լավ և տպավորիչ հավաք ունեցանք, և այդ հավաքում ես ելույթ ունեցա, որտեղ խոսեցի մեր համազգային կյանքի մի քանի կարևոր ասպեկտների մասին։ Ես չեմ ցանկանա կրկնել այն, ինչ ասել եմ նախորդ օրը Լոս Անջելեսում։ Ընդհանուր առմամբ կուզենայի կիսվել հետևյալով, թե ինչպիսի տպավորություններ ունեմ հեղափոխությունից անցած 1 տարի 5 ամսից։ Ամենակարևոր տպավորությունը հետևյալն է. ընդհանրապես փոփոխությունների ճանապարհը բավական դժվար ճանապարհ է, և երբ հեղափոխությունը տեղի ունեցավ, հեղափոխությունից հետո ամենակարևոր մարտահրավերը, որին մենք ականատես ենք լինում, այն է, որ մարդիկ հասկանան, որ այն ամենը, ինչ ասվում է և տեղի է ունեցել, իսկապես իրականություն է, որովհետև ինչքան էլ տարօրինակ թվա՝ ոչ բոլորը և միշտ չէ, որ արձանագրում են, որ դա իսկապես իրականություն է։ Օրինակ, ես չեմ հասկանում, թե ինչպես կարելի է այս բոլոր իրադարձություններից, քաղաքական փոփոխություններից հետո Հայաստանի Հանրապետությունում լինել պետական պաշտոնյա և մտածել, որ հնարավոր է նորից կաշառք վերցնել, ինչ-որ ապօրինություն թույլ տալ։ Դա ինձ համար ամենազարմանալի հարցն է, որի պատասխանը չեմ գտնում։ Դուք գիտեք, որ շատ հաճախ՝ ամեն ամիս, երբեմն ամեն շաբաթ կաշառքով, ընդ որում, առձեռն ինչ-որ պաշտոնյա է ձերբակալվում, և ես չեմ կարողանում հասկանալ այդ մարդկանց մտքի աշխատանքի տրամաբանությունը։ Ես միշտ այդ հարցն եմ տալիս՝ այդ մարդիկ հեռուստացույց չե՞ն նայում, այդ մարդիկ լուրեր չե՞ն կարդում, այդ մարդիկ Հայաստանի Հանրապետությունի՞ց են, թե՞ ոչ։ Սա թերևս ամենամեծ մարտահրավերն է, որովհետև հեղափոխությունից հետո, երբ այդ տոնախմբությունն իր ավարտն է ունենում, և անցնում ես առօրյա աշխատանքին, երբեմն հանդիպում ես հայացքների, առաջարկությունների՝ ինչ եղավ, այս ամեն ինչը լավ է, իսկ ե՞րբ ենք բաժանելու մեր փողերը, ոլորտները, ներմուծման քվոտաները, և հասկանում ես, որ իրականում առանձին վերցրած փոքր խմբի մեջ չի տարածված այդ երևույթը։ Սա թերևս ամենամեծ մարտահրավերն է։ Ուզում եմ նորից, ևս մեկ անգամ կրկնել, որ այն ամենը, ինչ տեղի է ունեցել և տեղի է ունենում, իրականություն է, և նրանք, ովքեր չեն արձանագրելու սա, նրանց դեպքում՝ անկախ նրանից, թե որտեղ են, չի կարող լինել կոմպրոմիս։ Մարդկանց թվում է, թե ամեն ինչ նույնն է մնալու, բայց ուղղակի Սերժ Սարգսյանի փոխարեն լինելու է այնտեղ նստած ուրիշ մարդ։ Սկզբից կար այդպիսի արտահայտություն՝ սրա՞ համար ենք հեղափոխություն անում, այսինքն՝ մարդիկ, որ երթևեկության կանոնները խախտում են, տուգանվում են, նեղվում են, ասում են՝ մենք սրա՞ համար էինք հեղափոխություն անում, գողը գողություն է անում, բռնվում է, ասում է՝ սրա՞ համար էինք հեղափոխություն անում, կաշառակերը կաշառք է վերցնում, բռնվում է, ասում է՝ սրա՞ համար էինք հեղափոխություն անում, մյուսը չի կարողանում իր ծանոթին աշխատանքի ընդունել, ասում է՝ սրա՞ համար էինք հեղափոխություն անում, այսինքն՝ հեղափոխության այդպիսի ընկալում կար, որ ենթադրենք, նրանք, ովքեր երկար տարիներ աշխատել են, որ յուղոտ պաշտոն ստանան կամ իրենց բարեկամներին յուղոտ պաշտոնների տեղավորեն և չի ստացվել, և մտածում են, որ եղավ հեղափոխությունը, այն, ինչ մենք ուզում էինք և չէինք կարողանում անել, հիմա կանենք՝ պետք է այդ փողն աշխատեինք, անպատիժ լինեինք։ Սա թերևս ամենամեծ մարտահրավերն է, որ գոյություն ունի, բայց ես էլի ուզում եմ արձանագրել, որ ինչպես ասել եմ, չեմ պատկերացնում կոմպրոմիս այսպիսի երևույթների հետ, որովհետև եթե հանկարծ ինքս մտնեմ այդպիսի երևույթների հետ կոմպրոմիսի մեջ, դա կնշանակի, որ այս փոփոխությունները, հեղափոխությունը, որ տեղի են ունեցել, ուղղակի անիմաստ են։ Հետևաբար, մեր առաքելությունը ոչ թե ինչ-որ կարգավիճակի հասնելն է և այդ կարգավիճակը վայելելը, այլ մեր խնդիրը երկրում խորքային, բովանդակային, ինստիտուցիոնալ փոփոխություններ բերելն է, և մեր երկրի որակը, մեր երկրում կյանքի որակը, մեր երկրում ինստիտուտների աշխատանքի որակը փոխելը։ Սա մի ճանապարհ է, որտեղ կոմպրոմիսներ չեն լինելու։ Ես համարում եմ, որ շատ ուժեղ մանդատ եմ ստացել Հայաստանի Հանրապետության ժողովրդից, որպեսզի Հայաստանից արմատախիլ արվեն կոռուպցիան, ապօրինությունները, հովանավորչությունը, մենաշնորհները, և դա պետք է արվի մինչև վերջ և անմնացորդ։ Ուզում եմ հավաստիացնել, որ հիմա նույնիսկ այդ հարցում ավելի վճռական եմ, քան մեկ տարի առաջ, որովհետև հասկանում եմ, որ այդ վճռականությունն է այն միակ մեթոդը, որով պետք է մեր երկրի առաջ կանգնած բոլոր խնդիրները լուծենք, որի արդյունքը պետք է լինի հետևյալը՝ Հայաստանը պետք է լինի իրապես ժողովրդավարական, իրապես ինքնիշխան, իրապես սոցիալական, իրապես իրավական պետություն։ Ահա սա է մեր խնդիրը։ Շնորհակալ եմ ձեզ, որ մեզ աջակցում եք, ինձ աջակցում եք այդ խնդրի լուծման համար։ Հիմա հաճույքով կպատասխանեմ ձեզ հետաքրքրող բոլոր հարցերին։ Շնորհակալ եմ»։ Հայաստանի Հանրապետության վարչապետի ելույթից հետո Նյու Յորքի հայության ներկայացուցիչները հարցեր են ուղղել նրան։ Նիկոլ Փաշինյանը պատասխանել է Հայաստանում կաշառակերության դեմ պայքարին, պետական կառավարման որակի բարձրացմանը, տնտեսության առաջնահերթություններին, գործազրկության հաղթահարմանը, նոր աշխատատեղերի ստեղծմանը, մարդկանց տնտեսական գործունեության քաջալերմանը, Հայաստանում կրթության ոլորտի բարեփոխումներին և տեսլականին, տեխնոլոգիաների ոլորտի զարգացման գերակայություններին, սփյուռքահայ երիտասարդության կապը հայրենիքի հետ ամրապնդելուն և հայկական ինքնության պահպանմանը, բժշկական նորարարական տեխնոլոգիաների ներդրմանը վերաբերող և մի շարք այլ հարցերի։ Կից ներկայացվում է վարչապետ Նիկոլ Փաշինյանի՝ Նյու Յորքի հայ համայնքի ներկայացուցիչների հետ հանդիպման տեսանյութը։ Նյու Յորքի Սուրբ Վարդան եկեղեցու տարածքում բացվել է նաև թավշյա հեղափոխությանը նվիրված ցուցահանդես։


Նիդեռլանդների ոստիկանությունը երկրի հյուսիսարևելյան Ռեյներվոլդ հեռավոր գյուղում հայտնաբերել է 18-58 տարեկան հինգ մարդու, որոնք առնվազն ինը տարի թաքնվել են շենքի նկուղում և սպասել աշխարհի վերջին, հայտնում է RG-ն՝ հղում կատարելով BBC-ին։ Մարդկանց, որոնց, ամենայն հավանականությամբ, նկուղում ստիպողաբար ընտանիքի գլուխն էր պահում, մթից դուրս գալուն օգնել է պատահականությունը։ Ավագ եղբայրներից մեկին հաջողվել է դուրս պրծնել գերությունից։ Առաջին տեղը, ուր նա անմիջապես գնացել է, եղել է տեղի փաբը։ Տղամարդը, հինգ շիշ գարեջուր խմելով, ներկաներին պատմել է պատահածի մասին և օգնություն է խնդրել։ Նշված հասցեով ժամանած ոստիկանությունը հայտնաբերել է տան նկուղում թաքնված մարդկանց և կալանավորել է 58-ամյա տղամարդուն, որը հրաժարվել է համագործակցել հետաքննության հետ։ Այս պահին դեռ հայտնի չէ, թե որքան է ընտանիքը ապրել նկուղում և ինչ է եղել երեխաների մոր հետ։ Ենթադրվում է, որ կինը կարող էր մի քանի տարի առաջ մահանալ։ Նաև հաղորդվում է, որ ֆերմայում գտնվող մարդիկ, արտաքին աշխարհի հետ կապեր չեն ունեցել և սնվել են բանջարանոցում աճեցրած սնունդով։


ՀՀ վարչապետ Նիկոլ Փաշինյանը Ազգային ժողովում անդրադարձավ Հայաստանի երրորդ նախագահ Սերժ Սարգսյանին առաջադրված մեղադրանքին, պատասխանելով ԱԺ փոխխոսնակ Ալեն Սիմոնյանի հարցին։ «Մի ժամանակ Հայաստանում կար գյուղատնտեսության վառելիքի սուբսիդավորման ծրագիր։ Քիչ առաջ այս լուրը կարդալով՝ պարոն Ավինյանի հետ հիշեցինք, որ մեր կառավարությունն է այդ ծրագիրը փակել, համարելով, որ դա կոռուպցիոն ծրագիր է, իրականում գյուղացիներին ոչինչ չի տալիս։ Հիմա ՀՔԾ հաղորդագրությունից պարզվում է, որ, ըստ մեղադրանքի նյութերի, Սերժ Սարգսյանը պետական մարմնին հանձնարարել է, որ վառելիքը գնեն ոչ թե այն ընկերությունից, որը ցածր գին է առաջարկում, այլ «Ֆլեշ» ընկերությունից։ Սա է պատմությունը։ Կարծում եմ, որ քննությունը կպարզի, թե ինչ է, և որևէ ավել բան, քան հրապարակված է, չեմ կարող ասել»,- նշեց վարչապետը։ ՀՀ հատուկ քննչական ծառայությունում քննվող քրեական գործի նախաքննության ընթացքում ձեռք բերված բավարար ապացույցների համակցության հիման վրա ՀՀ նախկին նախագահ Սերժ Սարգսյանին մեղադրանք է առաջադրվել ՀՀ քրեական օրենսգրքի 38-179-րդ հոդվածի 3-րդ մասի 1-ին կետով նախատեսված հանրորեն վտանգավոր այն արարքի կատարման համար, որ նա, 2008 թվականի ապրիլի 9-ից մինչև 2018 թվականի ապրիլի 9-ը զբաղեցնելով ՀՀ նախագահի պաշտոնը, իր պաշտոնեական դիրքն օգտագործելով, 2013 թվականի հունվարի 25-ից մինչև նույն թվականի փետրվարի 7-ն ընկած ժամանակահատվածում կազմակերպել է պաշտոնատար մի խումբ անձանց կողմից պետությունից վատնելու եղանակով առանձնապես խոշոր չափերով գումարի՝ 489.160.310 ՀՀ դրամի հափշտակության կատարումը։


Երևանի քաղաքապետարանում այսօր՝ դեկտեմբերի 18-ին, նշել են քաղաքապետ Հայկ Մարությանի ծննդյան տարեդարձը։ Երևանի ավագանու «Իմ քայլը» խմբակցության անդամ Գրիգոր Երիցյանը ֆեյսբուքյան իր էջում հրապարակել է լուսանկարներ, թե ինչպես է Հայկ Մարությանը փչում ծննդյան տորթի մոմերը։ «Այսօրվա մեր տոնական խմբակցության նիստից։ Նշում ենք Մարությանի ծնունդը»,- գրել է նա։ Հիշեցնենք, որ քաղաքապետ Հայկ Մարությանը դարձավ 43 տարեկան։


«Ջամբոյի» սեփականատեր Արտյոմ Վարդանյանը պատրաստվում է դատի տալ econews կայքին և բնապահպան Սիլվա Ադամյանին՝ իրեն զրպարտելու և հանրությանը ոչ կենդանասեր ներկայացնելու համար։ Այս մասին այսօր՝ հունիսի 14-ին, լրագրողների հետ զրույցում հայտարարեց «Ջամբոյի» սեփականատեր Արտյոմ Վարդանյանը։ Նա ասաց, որ econews-ը հրապարակել է իր երեխայի լուսանկարները, որտեղ երեխան հեպարդին շոյում է. «Շատ լավ է անում, իմ երեխան է Ռուսաստանում նկարված, ոչ մի վատ բան չեմ տեսնում դրա մեջ։ Իրենք մի ծայրահեղությունից մյուսն են ընկել։ Ես ուզում եմ, որ ուշադրություն դարձնենք, երբ այդ նկարները հրապարակեցին, սպասում էին, որ մեծ աղմուկ կլինի։ Ինձ ուզում են ներկայացնել ոչ կենդանասեր, և կենդանիների հանդեպ դաժան վերաբերվող անձ, բայց լրիվ հակառակ պատկեր ստացվեց»,- ասաց Վարդանյանը և նկատեց, որ Երևանի կենդանաբանական այգու տնօրեն Ռուբեն Խաչատրյանի կողմից սպանդ իրականացրած կենդանիների մասին լռում են, բայց իր կենդանիների համար, որոնք առողջ են, և ուղղակի զվարճալի լուսանկարներ են եղել՝ սուր քննադատեցին. «Econews-ը գցել էր, որտեղ կապիկի ձեռքը շամպայնի բաժակ է։ Հարավային Աֆրիկայի գործընկերներից մեկն ինձ դիմեց ասաց՝ այս ի՞նչ է կատարվում։ Ես նրան ուղարկեցի մեր նկարահանած ֆիլմը, բացատրեցի, որ այստեղ մեծ կողմնապահություն կա։ Որոշ «սուտի» կենդանասերներից, որոնք երբևիցե մի բան չասացին՝ այդքան կենդանիների սպանդ գնաց, էդքան լուսանկարների տակ մի բան չգրեցին»,- ասաց նա՝ ընդգծելով, որ կենդանիների պաշտպանության որևէ ՀԿ-ը ուշադրություն չի դարձնում Կենդանաբանական այգու տնօրեն Ռուբեն Խաչատրյանի իրականացրած սպանդին։ «Նորմա՞լ է, առյուծներին քնացնել, որոնք կարող էին դեռ մինչև հիմա վազվզել։ Նրանք ոտի վրա են եղել, կերել-խմել են։ Ինքը հիմա տեղեկանքներ է բերելու ներկայացնելու՝ իբր ճիշտ է արել»,- ասաց Վարդանյանը՝ հավելելով, որ կենդանիներին քնեցնում են այն դեպքում, երբ նա արդեն անկում պետք է ապրի և տանջվում է. այդ քայլը մարդասիրություն է համարվում. «Ես համարում եմ, որ 3 առյուծի հանդեպ «գենոցիդ» է արել։ Սրսկեց, քնացրեց, տարավ, Ուրցաձորում էլ թաղեց։ Մենք ունեցել ենք մարդիկ, ովքեր խնդրել աղաչել են Ռուբենին՝ առյուծներին չքնեցնի։ Ռուբեն Խաչատրյանն էլ ասել է՝ չես ուզում առյուծին քնեցնենք, տար տունդ պահի։ Գյումրու կենդանաբանական այգու տնօրենն էլ դիմել է Ռուբեն Խաչատրյանին, խնդրել է օգնել ֆինանսապես, կամ կենդնանիներին տեղափոխել Երևանի կենդանաբանական այգի, Ռուբենն ասել է՝ տեղ չունեմ, արի քնացնենք»,- պատմեց Վարդանյանը։


Շիրակի մարզում հոկտեմբերի 4-ին, վիճաբանություն-ծեծկռտուք է տեղի ունեցել. ժամը 17։30-ի սահմաններում Անի խոշորացված համայնքի Սարակապ գյուղի բնակիչ, 56-ամյա Վրույր Մկոյանը ոստիկանության Անիի բաժին է ահազանգել, որ նույն օրը, ժամը 15։30-ի սահմաններում իրենց գյուղի սկզբնամասում վիճաբանություն է տեղի ունեցել իր և համագյուղացիներ, 59-ամյա Տիգրան Ծառուկյանի, 48-ամյա Միսակ Ծառուկյանի և 17-ամյա Ռուբեն Ծառուկյանի միջև, որի ժամանակ Տ., Մ., Ռ., Ծառուկյանները իրեն ծեծի են ենթարկել։ Shamshyan.com-ի հաղորդմամբ, նշված անձինք հրավիրվել են ոստիկանության Անիի բաժին, որտեղ բացատրություններ տալուց հետո բաց են թողնվել։ Այս հայտարարությունից ժամեր անց ոստիկանության Անիի բաժին է դիմել Տ. Ծառուկյանը և հայտնել, որ նույն օրը գյուղի սկզբնամասում վիճաբանության ժամանակ Վ. Մկոյանը մետաղյա ձողով հարվածել է իր գլխին, ինչի հետևանքով իրեն վնասվածք է պատճառվել, իսկ քարով հարվածելու ժամանակ այն դիպել է իր KIA մակնիշի 88 NM 909 համարանիշի ավտոմեքենային։ Նշված փաստով նույնպես հետաքննչական բաժանմունքում նյութեր են նախապատրաստվում։ Տ. Ծառուկյանին և Վ. Մկոյանին տրվել են դատաբժշկի ուղեգրեր։ Աղբյուրի տեղեկություններով՝ Մ. Ծառուկյանը Սարակապ գյուղի դպրոցի տնօրենն է, Ռ. Ծառուկյանը՝ նրա որդին, Տ. Ծառուկյանն էլ աշխատում է «Գազպրոմ Արմենիա» ընկերության Անի խոշորացված համայնքի գազի գրասենյակում, իսկ Վ. Մկոյանի եղբայրը Սարակապի գյուղապետն է։ Վ. Մկոյանը ոստիկանությունում հայտնել է, որ ինքը ստիպված է հարվածել, քանի որ Ծառուկյանները հարձակվել են իր վրա, ծեծի ենթարկել ու երբ ինքը վայր է ընկել, ինքնապաշտպանության նպատակով դիմել է այդ քայլին։


Սահմանին հանգիստ լինելն ու լարված լինելը մեզ համար սովորական են դարձել։ Այս մասին NEWS.am-ի հետ զրույցում ասաց «Ազատ հայրենիք» կուսակցության նախագահ, Արցախի նախկին վարչապետ Արայիկ Հարությունյանը՝ անդրադառնալով վերջին օրերին առաջնագծում ինտենսիվացած կրակոցներին։ «Մենք չպետք է ուրախանանք, որ հանգիստ է, և զարմանալի չպիտի լինի, որ լարված է, քանի որ այս 25 տարիների ընթացքում պատերազմն ու խաղաղությունն իրար շատ մոտ են եղել»,- նշեց նա։ Անդրադառնալով Արցախի օդային տարածքը միջազգային թռիչքների համար բացելու և Սարսանգի ջրամբարի ջրային ռեսուրսները համատեղ օգտագործվելու՝ իր առաջարկին Արայիկ Հարությունյանը համոզմունք հայտնեց, որ առաջարկն իր շարունակությունն ունենալու է, և շեշտեց, որ անիրատեսական ոչինչ չկա։ Նրա կարծիքով՝ սա կարող է նաև ժողովուրդներին խաղաղության պատրաստելու ճանապարհին օգտակար լինել․ «Եթե մենք ուզում ենք երկարաժամկետ խաղաղություն, պետք է ժողովուրդները իրար հետ շփվեն, պետք է ժողովուրդը պատրաստ լինի խաղաղության։ Միայն շփումը կարող է բերել խաղաղության»։ 2020 թվականին Արցախում կայանալիք ընտրություններում Արայիկ Հարությունյանը ընդգծեց, որ ծրագրերը պետք է հիմք լինեն թեկնածուների շանսերը գնահատելու համար, ապա նաև համոզմունք հայտնեց, որ ընտրողները մեծ ուշադրություն են դարձնելու ծրագրերին։ Մասնագիտությամբ տնտեսագետ Հարությունյանը նշեց, որ շեշտը պետք է դրվի տնտեսության վրա․ «Ամեն ինչի շեշտը դնում եմ տնտեսության զարգացման վրա՝ ե՛ւ պաշտպանության, ե՛ւ սոցիալական վիճակի, ե՛ւ ներքին համերաշխության։ Եթե չլինի բավարար տնտեսական աճ, անիմաստ է մտածել անկախ պետություն ունենալու մասին»։ Արայիկ Հարությունյանը, արձագանքելով իր բիզնեսների առնչությամբ ընտրողների մտահոգություններին, ասաց, որ առաջիկայում ներկայացնելու է, թե ինչպես են ստեղծվել իր բիզնեսները․ «Հենրի Ֆորդը հայտնի խոսք ունի՝ «Մի հարցրեք ինձ, թե ինչպես է ձևավորվել առաջին միլիոնը, ես մնացածը կպատմեմ», ես հակառակն եմ ասում՝ շուտով ես հանրությանը կներկայացնեմ՝ ինչպես է սկսվել իմ բիզնեսը մինչև վարչապետ դառնալս»։ Արցախի նախկին վարչապետը նաև ընդգծեց՝ իր ամբողջ ունեցվածքն արտացոլված է իր տարեկան հայտարարագրերում։


ԱՄՆ նախագահ Դոնալդ Թրամփի իմփիչմենթի վերաբերյալ գործի քննության լսումների հերթական փուլի նախաշեմին հանրապետականները պատրաստել են զեկույց, որում հերքել են դեմոկրատների հիմնական փաստարկները, որոնք նախաձեռնել են Սպիտակ տան ղեկավարին իշխանությունից հեռացնելու ընթացակարգ, հայտնում է The Hill պարբերականը։ «[ԱՄՆ] նախագահի կասկածներն այն հարցում, թե [արժե՞ արդյոք] հանդիպել Ուկրաինայի նախագահ Վլադիմիր Զելենսկու հետ և Կիևին ռազմական օգնություն ցուցաբերել՝ առանց ուշադիր քննարկման, միանգամայն արդարացված են,- նշված է 123 էջանոց փաստաթղթում։- [ԱՄՆ և Ուկրաինայի նախագահների] հեռախոսազրույցի վերաբերյալ քննությունը ցույց է տվել, որ չի եղել ոչ մի «ծառայություն ծառայության դիմաց», կաշառակերություն, հարկադրանք և իշխանության չարաշահում։ Նախագահ Դոնալդ Թրամփն ուներ հիմնավորված թերահավատություն Ուկրաինայում շարունակվող համատարած կոռուպցիայի պատճառով»։ Դրանից զատ, հանրապետականները կտրականապես հերքել են Թրամփին ուղղված դեմոկրատների մեղադրանքները ԱՄՆ նախկին փոխնախագահ Ջոզեֆ Բայդենի ընտանիքի դեմ քննությունից քաղաքական օգուտ ստանալու մտադրության մասին։ Զեկույցում նաև ժխտվում է Սպիտակ տան ղեկավարի կողմից որևիցե փորձը՝ խանգարելու Կոնգրեսի Ներկայացուցիչների պալատում իմփիչմենթի ընթացակարգի շրջանակում վկաների ցուցմունքներ տալուն։ Նախագահի կուսակիցները պնդում են, որ դեմոկրատները Թրամփի իմփիչմենթի նախապատրաստման աշխատանքը սկսել են նրա ընտրվելուց անմիջապես հետո։


2019 թվականին խաղաղության Նոբելյան մրցանակին է արժանացել Եթովպիայի վարչապետ Աբի Ահմեդը։ Նա մրցանակը ստացել է «խաղաղության ու միջազգային փոխգործակցության հասնելու» ուղղությամբ գործադրած ջանքերի համար։ 2018 թվականին ստորագրված խաղաղության համաձայնագրով վերջ է դրվել Էրիտրեայի ու Եթովպիայի միջև հակամարտությանը։ Ահմեդը խաղաղության Նոբելյան մրցանակի 100-րդ դափնեկիրն է։


Շրջակա միջավայրի նախարարության, ՄԱԿ-ի զարգացման ծրագրի Հայաստանյան գրասենյակի և Գերմանիայի միջազգային համագործակցության ընկերության համատեղ նախաձեռնությամբ տեղի է ունեցել աշխատաժողով նվիրված անտառային ոլորտի արդյունավետ կառավարմանը։ Ինչպես հայտնեցին ՀՀ շրջակա միջավայրի նախարարության տեղեկատվության և հասարակայնության հետ կապերի վարչությունից, աշխատաժողովը միտված է անտառային ոլորտի օրենսդրական փոփոխություններին, նորարարական տեխնոլոգիաների ներդրմանը, փորձի փոխանակմանը և հարակից այլ հարցերին։ Բացման խոսքով հանդես է եկել շրջակա միջավայրի նախարարի տեղակալ Վարդան Մելիքյանը։ Ողջունելով ներկաներին նախարարի տեղակալը կարևորել է նման ձևաչափով անցկացվող միջոցառումների՝ մասնավորապես անտառային համակարգի աշխատակիցների աշխատանքի արդյունավետության բարձրացման անհրաժեշտությունը։ Այս համատեքստում Վարդան Մելիքյանը անդրադարձել է Հայաստանի ստանձնած պարտավորություններին, գերխնդիրներին, ծրագրերին, որոնք ուղղված են անտառվերականգնմանը։ Իր հերթին շրջակա միջավայրի նախարարության անտառային կոմիտեի նախագահի պաշտոնակատար Սամվել Սահակյանը աշխատաժողովի մասնակիցներին մաղթել է արդյունավետ քննարկումներ։ Նա հույս է հայտնել, որ աշխատանքները կկրեն շարունակական բնույթ նպաստելով ոլորտի բարելավմանը։ Աշխատաժողովին ներկա էին շրջակա միջավայրի նախարարության, շրջակա միջավայրի նախարարության անտառային կոմիտեի աշխատակիցներն ու միջազգային կազմակերպությունների ներկայացուցիչները, ովքեր ներկայացրել են անտառային ոլորտի արդյունավետ կառավարման և զարգացմանն ուղղված ծրագրեր։ Խմբային աշխատանքների, քննարկումների միջոցով մասնակիցները ներկայացրել են առաջարկներ անտառային ոլորտի խնդիրների վերհանման և դրանց լուծման ուղիների նույնականացման վերաբերյալ։ Աշխատաժողովի ավարտին ամփոփվել են քննարկումների արդյունքները և հստակեցվել են հետագա քայլերը։


Երկրում ստեղծվել է շատ խորը սահմանադրական ճգնաժամ, որն իր հերթին հանգեցրել է նաև քաղաքական ճգնաժամի։ Այս մասին այսօր՝ փետրվարի 7-ին, լրագրողների հետ հանդիպման ժամանակ ասաց սահմանադրագետ Վարդան Այվազյանը։ Նրա խոսքով՝ նախկինում նենգափոխվել է երկրի գործող Սահմանադրությունը, իսկ այսօր գործող իշխանության գործարանավորման մակարդակում նկատվում է սեփական գործողական առաքելության չգիտակցում և պետականության վերաբերյալ գիտելիքների պակաս, ինչի արդյունքում ճգնաժամն ավելի է խորանում։ «Հանրաքվե անցկացնելն հակասահմանադրական որոշում է։ ԱԺ կանոնակարգ սահմանադրական օրենքը հստակ սահմանում է, որ սահմանադրական փոփոխություն կատարելու համար նախագիծը պետք է ուղարկվի նաև Սահմանադրական դատարան, որը դրական որոշում կայացնելուց հետո այն հետ է ուղարկում։ Առաջին ընթերցմամբ չընդունվելու պարագայում օրինագիծը պետք է դուրս գա շրջանառությունից»,- ասաց սահմանադրագետը։ Խոսելով՝ անցկացվելիք հանրաքվեին՝ Այվազյանն ասաց, որ դրա իմաստը կայանում է նրանում, որպեսզի ժողովուրդը կարողանա հստակ արտահայտել իր կամքը։ «Որպեսզի այդ կամարտահայտությունը լինի լեգիտիմ, իշխանությունը պետք է ներդնի բոլոր ջանքերը հանրաքվեի անցկացման համար հասարակության մեջ ապահովելու ներդաշնակության ու հանդուրժողականության մթնոլորտ։ Չի բացառվում նաև հասարակության տարբեր շերտերի միջև բախումները, հակամարտությունը։ Այս պարագայում հանրաքվեն չի կարող արտահայտել ժողովրդի կամքը, ինչն անցկացվում է անհանդուրժողականության, փոխադարձ ժխտողականության մթնոլորտում»,- ասաց Այվազյանը։ Նրա խոսքով՝ այս Ճգնաժամը հանգուցալուծելու գործում կարևորում է նախագահի դերը. «Այս թնջուկը լուծելու գործում առաջին և ամենաակտիվ դերակատարը պետք է լիներ նախագահը, ինչը մենք տեսնում ենք, որ չկա։ ՀՀ վարչապետը և ԱԺ-ն պետք է պաշտոնական գրությամբ պետք է դիմեին ՀՀ նախագահին, նրան ստիպելու, պարտադրելու որպեսզի նա միջոցներ ձեռնարկեր խնդրի լուծման կապակցությամբ»։ Այվազյանի խոսքով՝ այս քայլին գնալ Սահմանադրության խախտմամբ, դրանից կարող են օգտվել նաև հաջորդ իշխանությունները և կրկին խախտեն այն. «Եթե ուզում ենք իրավունքի գերակայության միջոցով ազատվել ՍԴ ադամներից, դա հնարավոր չէ անել Սահմանադրությունը խախտելու միջոցով անել, որքան էլ ՍԴ դատավորները ենթակա լինեն հեռացման։ Այդ նախադեպը հնարավորություն կտա իշխանության եկած հետա ուժերին կրկին խախտել Սահմանադրությունը»։


Կառավարությունն այսօր՝ դեկտեմբերի 12-ին հրավիրված նիստում որոշեց հավանություն տալ Վերին Լարսում մաքսային կցորդ ունենալու մասին որոշման նախագծին։ Որոշման նախագիծը ներկայացրեց ՊԵԿ նախագահ Դավիթ Անանյանը։ «Իրավական ակտի ընդունումը պայմանավորված է Հայաստանի Հանրապետության մաքսային ոլորտին առնչվող շահերը Ռուսաստանի Դաշնությունում ներկայացնելու, Հայաստանի Հանրապետության և Ռուսաստանի Դաշնության միջև մաքսային ոլորտին առնչվող հարցերում փոխշահավետ և ակտիվ համագործակցություն ապահովելու, այդ թվում՝ Դաշնային մաքսային ծառայության Հյուսիս-Կովկասյան մաքսային վարչության Հյուսիս-Օսեթական մաքսատան «Վերին Լարս» միջազգային ավտոմոբիլային անցակետում (այսուհետ՝ Վերին Լարսի անցակետ) մաքսային գործառնությունների իրականացման հետ կապված խնդիրների լուծման ուղղությամբ օպերատիվ քայլեր ձեռնարկելու, Ռուսաստանի դաշնային մաքսային ծառայությունում, այդ թվում՝ Վերին Լարսի անցակետում մաքսային գործընթացների, տեղափոխվող ապրանքների հոսքերի մասին տեղեկություններ հավաքագրելու և Հայաստանի Հանրապետության պետական եկամուտների կոմիտեի ղեկավարին դրանք տրամադրելու նպատակներով Ռուսաստանի Դաշնությունում Հայաստանի Հանրապետության համապատասխան ներկայացուցիչ՝ մաքսային կցորդ ունենալու անհրաժեշտությամբ։ Հիմք ընդունելով «Դիվանագիտական ծառայության մասին» ՀՀ օրենքի 10-րդ հոդվածի 5-րդ և 8-րդ կետերը՝ նախատեսվում է սահմանել, որ Ռուսաստանի Դաշնությունում Հայաստանի Հանրապետության դեսպանությանը կից գործելու է Հայաստանի Հանրապետության մեկ մաքսային կցորդ՝ Ռուսաստանի Դաշնությունում Հայաստանի Հանրապետության դիվանագիտական ծառայության մարմնի խորհրդականի կարգավիճակով։ Որոշման նախագծով սահմանվում է նաև Ռուսաստանի Դաշնությունում Հայաստանի Հանրապետության դեսպանությանը կից մաքսային կցորդի կարգավիճակը և գործունեության կարգը։ Մաքսային կցորդը նշանակվում է 3 տարի ժամկետով, կառավարության որոշմամբ։ Մաքսային կցորդը նշանակվում է Հայաստանի Հանրապետության մաքսային ծառայությունում առնվազն մեկ տարի գլխավոր կամ բարձրագույն պաշտոնների խմբի պաշտոններ կամ Հայաստանի Հանրապետության մաքսային համակարգում առնվազն մեկ տարի հայեցողական պաշտոններ զբաղեցնող անձանցից, որն ազատորեն տիրապետում է առնվազն երկու (ներառյալ՝ ռուսերեն) օտար լեզվի։ Մաքսային կցորդի նստավայրը տեղակայվում է Դաշնային մաքսային ծառայության Հյուսիս-Կովկասյան մաքսային վարչության Հյուսիս-Օսեթական մաքսատան շենքում՝ քաղաք Վլադիկովկաս, Վերին լարսի մաքսային կետից 20-25 կիլոմետր է հեռու»,- նշեց Անանյանը։ Էկոնոմիկայի նախարար Տիգրան Խաչատրյանը խնդրեց հնարավորինս սեղմ ժամկետներում նշանակել կցորդին։ ՀՀ վարչապետ Նիկոլ Փաշինյանն արձագանքեց․ «Այս ընթացքում մենք Վերին Լարսում մեծ ճգնաժամեր և անհաղթահարելի իրավիճակներ չենք ունեցել։ Ռուսաստանի ու Վրաստանի մեր գործընկերների հետ շատ լավ աշխատանքային մթնոլորտ է ու շատ օպերատիվ աշխատում ենք, ուղղակի մաքսային կցորդի կարգավիճակը մեզ կօգնի, որ ՀՀ կառավարության անդամները բոլոր հարցերով չէ, որ զբաղվեն, որովհետև շատ կարևոր հարցերը երբեմն տուժում են դրանից»։ Արտաքին գործերի նախարար Զոհրաբ Մնացականյանն էլ ասաց, որ ԱԳՆ-ն ողջունում է այս որոշումը, ունենք համաձայնություն ռուսական կողմի հետ․ «Վստահ եմ, որ մեր կցորդին ուենալով այնտեղ՝ բազմաթիվ հարցեր կդյուրացնենք, շատ ողջունելի է, որ այս հարցին լուծում ենք տալիս»։